text:
Chifukwa Wuli Mukwenera Kusambizga Ŵanji?
“Nimupaninge fundo ziwemi.”—ZINTH. 4:2.
SUMU: 93, 96
1, 2. Chifukwa wuli tikwenera kovwira ŵanji?
APO Yesu wakaŵa pa charu chapasi, mulimo wake ukuru ukaŵa wakusambizga ŵanthu makani ghawemi gha Ufumu. Ndipouli, iyo wakapaturangaso nyengo yakusambizgira ŵasambiri ŵake kuti ŵaŵe ŵaliska kweniso ŵasambizgi. (Mat. 10:5-7) Filipu wakatangwanikanga na ntchito yakupharazga, kweni nayo wakawovwira ŵana ŵake ŵasungwana ŵanayi kuti ŵapharazgenge mwaluso. (Mil. 21:8, 9) Chifukwa wuli ntchiwemi kusambizga ŵanji mazuŵa ghano?
2 Mazuŵa ghano, ŵanthu ŵanandi ŵakuzomera kusambira Baibolo. Ntheura tikwenera kuŵawovwira kuti ŵatemwenge kusambira Baibolo paŵekha. Ŵakweneraso kusambizgika kuti ŵapharazgenge makani ghawemi na kusambizga mwaluso. Ŵabali ŵakwenera kuchiskika kuti ŵalimbikirenge chomene vinthu vyauzimu kuti ŵaŵe ŵakwenelera kuteŵetera nga mbalara panji ŵateŵeti ŵakovwira. Ŵabali ŵakukhwima mwauzimu ŵakwenera kuyowoya “fundo ziwemi” kuti ŵawovwire ŵaphya kukura mwauzimu.—Zinth. 4:2.
KUŴAWOVWIRA KUSANGA NKHONGONO NA VINJERU
3, 4. (a) Kasi Paulosi wakati pali kukolerana wuli pakati pa kusambira Baibolo na mulimo wakupharazga? (b) Kasi tikwenera kuchita vichi pambere tindambe kovwira ŵanji kusambira Baibolo?
3 Chifukwa wuli ntchakuzirwa kusambira Baibolo nyengo zose? Zgoro likusangika mu mazgu agho mpositole Paulosi wakalembera Ŵakhristu ŵa ku Kolose. Paulosi wakalemba kuti: “Tindaleke kumulomberani na kupempha kuti mumanye makora khumbo lake [la Chiuta] ndiposo muŵe na vinjeru na kupulikiska vinthu vyamzimu. Kuti mwendenge mwakwenelera Yehova na kumukondweska pa chilichose, apo mukulutilira kupambika vipambi mu mulimo wose uwemi na kulutilira kumumanya makora Chiuta.” (Kol. 1:9, 10) Paulosi wakachiska Ŵakhristu ŵa ku Kolose kuti ŵalutilire kumumanya makora Chiuta na chilato chakuti ‘ŵendenge mwakwenelera Yehova na kumukondweska pa chilichose.’ Kweniso kumanya makora Chiuta kukaŵawovwira kuti “ŵapambike vipambi mu mulimo wose uwemi,” chomenechomene pakupharazga makani ghawemi. Muteŵeti waliyose wa Yehova wakwenera kusambira Baibolo zuŵa lililose kuti wapulikiske fundo za Yehova na kumuteŵetera mwakukwana. Ntheura tikwenera kovwira ŵasambiri ŵithu kumanya kuti ntchakuzirwa chomene kusambira Baibolo zuŵa lililose.
4 Pambere tindambe kuchiska ŵanji kuti ŵasambirenge Baibolo, tikwenera kwamba ndise kumanya uwemi wakusambira Baibolo. Nakuti tikwenera kulongora kuti tikutemwa chomene kusambira Baibolo. Ipo tikwenera kujifumba kuti: ‘Para nasangana na munthu uyo wakuyowoya fundo izo zikukolerana yayi na Baibolo ndipo wakufumba mafumbo ghanonono, kasi nkhugwiliskira ntchito Baibolo pakuzgora? Para nkhuŵazga za ŵateŵeti ŵakugomezgeka ŵa Chiuta nga ni Yesu, Paulosi, na ŵanji awo ŵakazizipizga nthambuzgo zinandi, kasi nkhughanaghanira umo nkhani izi zikukhwaskira uteŵeti wane?’ Tose tikwenera kusambira na kumanya makora Chiuta kweniso tikwenera kulondezga fundo za mu Mazgu ghake. Para tikulimbikira kusambira Baibolo patekha na kuphalirako ŵanji vitumbiko ivyo tikusanga, nawo ŵatemwenge kusambira Baibolo.
5. Kasi mungawovwira wuli msambiri winu kuti nyengo zose wasambirenge Baibolo payekha?
5 Kasi mungawovwira wuli msambiri winu kuti nyengo zose watemwenge kusambira Baibolo? Chakwamba musambizgani umo wanganozgekelera sambiro ilo mukuchita nayo. Mungamuchiskaso kuti waŵazgenge vyakusazgirapo ivyo vili ku umaliro wa buku la Kasi Baibolo Likusambizgachi Chomenechomene? na kuŵazga malemba ghose. Movwirani kuti wanozgekerenge maungano na chilato chakuti wakazgorengepo. Muchiskani kuti waŵazgenge Gongwe la Mulinda na Wukani! yiliyose. Kweniso mulongorani umo wangasangira mazgoro gha mafumbo ghanyake gha mu Baibolo pakugwiliskira ntchito Watchtower Library panji Layibulare ya pa Intaneti ya Watchtower. Para mungachita nthena, movwirenge msambiri winu kuti nayo watemwenge kusambira Mazgu gha Chiuta payekha.
6. (a) Kasi mungawovwira wuli msambiri winu kuti watemwenge kusambira Baibolo? (b) Kasi msambiri wajipulikenge wuli para wakulutilira kutemwa kusambira Baibolo?
6 Nangauli tikwenera kumuchiska kuti wasambirenge Baibolo payekha, kweni ntchiwemi yayi kuchita kumuchichizga. M’malo mwake, tikwenera kugwiliskira ntchito vinthu ivyo gulu la Yehova likutipa kuti tovwire msambiri withu kutemwa chomene Baibolo. Pamanyuma, msambiri wazamujipulika nga wamasalimo uyo wakimba kuti: “Kwa ine, ntchiwemi kusendelera kwa Chiuta. Naŵika Fumu Yikuru Yehova kuŵa malo ghane ghakubisamamo.” (Sal. 73:28) Ntheura mzimu utuŵa wa Yehova wovwirenge chomene msambiri winu.
ŴASAMBIZGANI KUPHARAZGA NA KUSAMBIZGA MWALUSO
7. Kasi Yesu wakasambizga wuli ŵapositole ŵake kuti ŵapharazgenge mwaluso, ndipo tikusambirapo vichi? (Wonani chithuzi chakwamba.)
7 Mu chaputara 10 cha buku la Mateyu, muli ulongozgi uwo Yesu wakapeleka ku ŵapositole ŵake 12. Yesu wakaŵatuma waka kukapharazga yayi, kweni wakaŵaphaliraso ivyo ŵakwenera kuchita kuti ŵakapharazge mwaluso. [1] Ŵapositole ŵakategherezganga para Yesu wakuŵasambizga. Pamanyuma, ŵakanyamuka na kuluta kukapharazga. Pakuti ŵakawonanga umo Yesu wakapharazgiranga, mwaluŵiro nawo ŵakamba kusambizga mwaluso fundo za mu Malemba. (Mat. 11:1) Nase tingawovwira ŵasambiri ŵithu kuti wapharazgenge makani ghawemi mwaluso. Kasi tingaŵawovwira wuli? Tiyeni tidumbiskane nthowa ziŵiri.
8, 9. (a) Kasi Yesu wakadumbiskananga wuli na ŵanthu? (b) Kasi tingawovwira wuli ŵaphya kuti nawo ŵayowoyenge nga ni Yesu?
8 Kudumbiskana na ŵanthu. Kanandi Yesu wakaphaliranga ŵanthu vya Ufumu wa Chiuta ndipo nyengo zinyake wakadumbiskananga na munthu payekha. Mwachiyelezgero, Yesu wakapharazgira mwanakazi pa chisimi cha Yakhobe icho chikaŵa ku Sukari. (Yoh. 4:5-30) Yesu wakapharazgiraso Mateyu wakusonkheska msonkho uyo wakachemekangaso Levi. Nangauli mabuku gha Makani Ghawemi ghakulongosora vinandi yayi ivyo ŵakadumbiskana, kweni Mateyu wakazomera kuŵa mulondezgi wa Yesu. Mateyu na ŵanyake ŵakapulika apo Yesu wakayowoyanga nawo pa chiphikiro icho chikachitikira mu nyumba yake.—Mat. 9:9; Luka 5:27-39.
9 Nyengo yinyake Yesu wakayowoyaso na Nataniyeli uyo wakatinkhanga ŵanthu ŵa ku Nazarete. Kweni pamanyuma Nataniyeli wakasintha kaghanaghaniro kake chifukwa Yesu wakayowoya nayo mwaubwezi. Nataniyeli wakanweka kusambira vinandi kwa Yesu wa ku Nazarete. (Yoh. 1:46-51) Ntheura nase tikwenera kusambizga ŵaphya kuti ŵayowoyenge na ŵanthu mwakufwatuka, mwalusungu kweniso mwaubwezi. [2] Para tachita nthena, ŵasambiri ŵithu ŵazamukondwa chomene kuwona kuti ŵanthu ŵanandi ŵamitima yiwemi ŵakutegherezga makani ghawemi.
10-12. (a) Kasi Yesu wakawovwira wuli ŵanthu kuti ŵanweke na makani ghawemi? (b) Kasi tingawovwira wuli ŵapharazgi ŵaphya kuti ŵasambizgenge mwaluso?
10 Ŵawovwirani kuti ŵaŵe ŵakunweka. Apo Yesu wakaŵa pa charu chapasi, wakaŵa na nyengo yichoko yakuchitira uteŵeti wake. Ndipouli, iyo wakapatulanga nyengo kuti wawovwire ŵanthu kuti ŵanweke na makani ghawemi. Mwachiyelezgero, nyengo yinyake Yesu wakakwera mu boti kuti wapharazge makora ku wumba wa ŵanthu. Pa nyengo iyi, Yesu wakawovwira Petrosi kuti wakore somba zinandi mwamunthondwe. Pamanyuma, wakamuphalira kuti: “Kufuma sono ukolenge ŵanthu.” Kasi ntchivichi icho chikachitika? Petrosi na ŵanyake “ŵakiza na maboti ku mtunda, ndipo ŵakasida vyose na kumulondezga [Yesu].”—Luka 5:1-11.
11 Nikodemo, yumoza wa mphara ya Sanihedirini, wakanweka na ivyo Yesu wakasambizganga. Iyo wakakhumbanga kumanya vinandi, kweni wakatondeka kumufumba Yesu chifukwa chakuti wakawopanga ŵanthu. Ntheura Nikodemo wakiza kwa Yesu usiku. Pakuti Yesu wakaŵa wakufwatuka ndipo wakapatulanga nyengo yakuchezgera na ŵanthu, wakamupokelera ndipo wakachezga nayo. (Yoh. 3:1, 2) Kasi nkhani izi zikutisambizga vichi? Zikutisambizga kuti Mwana wa Chiuta wakapatulanga nyengo kuti wasambizge na kukhozga chipulikano cha ŵanthu ŵakupambanapambana. Nase tikwenera kulimbikira kuwelerako na kusambira Baibolo na wose awo ŵakunweka na makani ghawemi.
12 Para tikupharazgira lumoza na ŵapharazgi ŵaphya, nawo ŵaŵenge ŵasambizgi ŵaluso. Tingaŵawovwiraso kuti ŵapharazgirenge ŵanthu wose nanga ni awo ŵakulongora kuti ŵakunweka viŵi yayi. Tingaŵapempha kuti tilutire lumoza ku maulendo ghakuwelerako kweniso ku masambiro gha Baibolo. Apo tikulutilira kuŵasambizga na kuŵakhozga, ŵapharazgi ŵaphya ŵazamumanya umo ŵangawovwilira ŵanthu kuti ŵanweke na makani ghawemi na kwamba kusambira nawo Baibolo paŵekha. Kweniso ŵazamusambira kuti ŵakwenera kuŵa ŵakuzika ndiposo ŵakuzizipizga mu uteŵeti.—Gal. 5:22; wonani bokosi lakuti “ Ntchiwemi Kuzizipizga.”
SAMBIZGANI ŴAPHYA KUTEŴETERA ŴANJI
13, 14. (a) Kasi mukusambirako vichi ku ŵanthu awo ŵakuzunulika mu Baibolo awo ŵakawovwiranga ŵanji? (b) Kasi imwe mungawovwira wuli ŵaphya na ŵawukirano kuti ŵatemwenge ŵabali na ŵadumbu?
13 Nkhani za mu Baibolo zikulongora kuti tili na mwaŵi ukuru wa ‘kutemwa ŵabali’ na kuŵateŵetera. (Ŵazgani 1 Petrosi 1:22; Luka 22:24-27.) Mwana wa Chiuta wakajikhutura na kupeleka umoyo wake kulongora kuti wakateŵeteranga ŵanji. (Mat. 20:28) Dorika “wakachitanga milimo yiwemi na kupeleka vyawanangwa ku ŵanthu.” (Mil. 9:36, 39) Mariya uyo wakakhalanga ku Roma ‘wakachitiranga ŵanji milimo yinandi’ mu mpingo. (Rom. 16:6) Kasi tingawovwira wuli ŵapharazgi ŵaphya kuti nawo ŵateŵeterenge ŵabali na ŵadumbu mu mpingo?
14 Para Ŵakhristu ŵakukhwima mwauzimu ŵakuluta kukawona ŵalwari panji ŵachekuru, ntchiwemi kuti ŵalutenge na ŵapharazgi ŵaphya. Usange mphakwenelera, ŵapapi ŵangalutira lumoza na ŵana ŵawo. Ŵalara ŵangavwirana na ŵabali ŵanji kuwoneseska kuti ŵabali na ŵadumbu ŵachekuru ŵali na chakurya na nyumba ziwemi. Ivi vikovwira ŵawukirano na ŵaphya kuti nawo ŵalongorenge lusungu ŵanyawo. Mulara munyake para wakupharazga, wakatemwanga kuwona ŵabali na ŵadumbu awo ŵakakhalanga mu chigaŵa icho wakapharazgangako. Ivi vikawovwira muwukirano uyo kanandi wakapharazgiranga nayo lumoza kumanya kuti ntchiwemi kutemwa ŵabali na ŵadumbu wose mu mpingo.—Rom. 12:10.
15. Chifukwa wuli ŵalara ŵakwenera kovwira ŵabali kuti ŵasambizgenge mwaluso?
15 Pakuti Yehova wakugwiliskira ntchito ŵabali pa mulimo wakusambizga mu mpingo, ipo ntchiwemi kuti ŵabali ŵaŵikengepo mtima pakukuzga luso lawo lakusambizga. Usange ndimwe mulara, kasi mungategherezga apo muteŵeti wakovwira wakuyezgelera kudumba nkhani yake? Para mungamovwira, wangaŵa msambizgi waluso wa Mazgu gha Chiuta.—Neh. 8:8. [3]
16, 17. (a) Kasi Paulosi wakawovwira wuli Timote? (b) Kasi ŵalara ŵangasambizga wuli makora ŵanji kuti ŵazakaŵe ŵaliska munthazi?
16 Mazuŵa ghano, pakukhumbikwa ŵaliska ŵanandi kuti ŵawovwirenge ŵabali na ŵadumbu mu mpingo. Kweniso ŵabali ŵanji ŵakwenera kulutilira kusambizgika kuti ŵazakaŵe ŵaliska munthazi. Paulosi wakalongosora vinthu vinyake ivyo vingawovwira pakusambizga ŵabali kuti ŵaŵe ŵaliska mu mpingo. Iyo wakaphalira Timote kuti: “Iwe mwana wane, lutilira kusanga nkhongono kwizira mu lusungu lukuru ulo luli mwa Khristu Yesu. Ndipo vinthu ivyo nkhakuphalira ivyo ŵakaboni ŵanandi ŵakakhozgera uvipeleke ku ŵanthu ŵakugomezgeka, awo ŵaŵengeso ŵakwenelera kusambizga ŵanyawo.” (2 Tim. 2:1, 2) Timote wakasambira vinandi kwa Paulosi pa nyengo iyo ŵakateŵeteranga lumoza. Pamanyuma, Timote wakalondezga ivyo wakasambira kwa Paulosi pakuchita uteŵeti wake.—2 Tim. 3:10-12.
17 Paulosi wakatora Timote na kwamba kwenda nayo kuti wamusambizge makora. (Mil. 16:1-5) Usange mphakwenelera, ŵalara nawo ŵakwenera kwendera lumoza na ŵateŵeti ŵakovwira awo ŵakuchita makora para ŵakuluta ku maulendo ghauliska. Ivi vikovwira kuti ŵateŵeti ŵakovwira ŵamanye mikhaliro iyo ŵalaŵiliri ŵakwenera kuŵa nayo, nga chipulikano, kuzizipizga, na chitemwa. Nakuti iyi ni nthowa yiwemi chomene yakusambizgira ŵaliska ŵamunthazi ŵa “mskambo wa Chiuta.”—1 Pet. 5:2.
UWEMI WAKUSAMBIZGA ŴANJI
18. Chifukwa wuli mulimo wakusambizga ŵanji ukwenera kuŵa pakwamba?
18 Ntchiwemi chomene kusambizga ŵanji chifukwa ŵanthu ŵanandi ŵakujipeleka kuti ŵateŵetere Yehova ndipo ŵakuthilimukira ku gulu lake. Nthowa iyo Yesu na Paulosi ŵakagwiliskiranga ntchito pakusambizga ŵanji yichali yakovwira mazuŵa ghano. Yehova wakukhumba kuti ŵateŵeti ŵake ŵasambizgike kuti ŵachite makora milimo yawo mu gulu lake. Yehova watipa mwaŵi wakusambizga ŵaphya kuti ŵaŵe na maluso agho ghangaŵawovwira kuchita milimo mu mpingo. Ntchito yakusambizga ŵanji njakuzirwa chomene ndipo yikwenera kuchitika mwaluŵiro chifukwa vinthu mu charu ichi vikulutilira kuhenipirahenipira. Kweniso ŵabali na ŵadumbu ŵanandi ŵachali kukhumbikwa chifukwa mulimo wakupharazga ukuluta panthazi chomene mazuŵa ghano.
19. Chifukwa wuli tikugomezga kuti tingakwaniska kusambizga ŵanji?
19 Ntchipusu yayi kusambizga ŵanji chifukwa pakukhumbikwira kupatura nyengo na kuŵikapo mtima. Kweni Yehova na Yesu ŵatovwirenge na kutipa vinjeru kuti tisambizge makora ŵanyithu. Para tikulimbikira kusambizga ŵanji, tizamukondwa chomene kuwona kuti awo tikuŵasambizga ‘ŵakufukafuka na kulimbikira’ kuteŵetera Yehova. (1 Tim. 4:10) Mphanyi nase talutilira kukura mwauzimu na kuteŵetera Yehova na mtima wose!
^ [1] (ndime 7) Yesu wakaphaliraso ŵapositole ŵake kuti: (1) Ŵapharazgenge uthenga wakwenelera. (2) Ŵakhorwenge na ivyo Chiuta wakupeleka. (3) Ŵaleke kupindana na ŵanthu. (4) Ŵagomezgenge Chiuta para ŵanthu ŵakuŵasuska. (5) Ŵaleke kopa.
^ [2] (ndime 9) Buku la Sangani Candulo na Sukulu ya Uteŵeti wa Ciuta, pa peji 62-64, lili na fundo izo zingatovwira kuti tidumbiskanenge makora na ŵanthu mu uteŵeti.
^ [3] (ndime 15) Buku la Sangani Candulo na Sukulu ya Uteŵeti wa Ciuta peji 52-61, likulongosora vinthu ivyo vingawovwira munthu kuti waŵe muyowoyi muwemi wa pa wumba.


c: text/html

text:
Maofesi na Kuwona Malo
Zani muzakawone maofesi na umo tikupangira mabuku. Sankhani charu kuti muwone nyengo iyo mungizira.
Dominican Republic
Autopista San Isidro #100
(Al lado de Coral Mall, Frente a Savica)
SANTO DOMINGO ESTE
DOMINICAN REPUBLIC
+1 809-595-4007
Kuwona Malo
Mande m’paka Chinkhondi
8:00 a.m. m’paka 11:00 a.m. na 1:00 p.m. m’paka 4:00 p.m.
Nyengo: Ora limoza
Ivyo Tikuchita
Tikulaŵilira ntchito ya Ŵakaboni ŵa Yehova ya kusambizga ŵanthu Baibolo mu Dominican Republic. Para munthu wakuwona malo, tikumulongosolera mbiri ya Ŵakaboni ŵa Yehova mu charu ichi.

robotstxt: allowed

filter: keep


text: 1 Mu chaka chachiŵiri cha Themba Dariyasi, mu mwezi wa 6, pa zuŵa lakwamba la mwezi uwo, mazgu gha Yehova ghakizira mwa ntchimi Hagayi*+ kuluta kwa Zerubabeli+ mwana wa Shalatiyeli, mulongozgi wa Yuda, na kwa Joshuwa, mwana wa Yehozadaki, wasembe mukuru, ghakati:2 “Ichi ndicho Yehova wa mawumba wayowoya, ‘Ŵanthu aŵa ŵakuti: “Nyengo yakuzengera* nyumba* ya Yehova yindakwane.”’”+3 Mazgu gha Yehova ghakizaso kwizira mwa ntchimi Hagayi,+ ghakati:4 “Kasi iyi ni nyengo yakuti imwe mukhalenge mu nyumba zakutoweskeka na mathabwa, apo nyumba iyi njakubwanganduka?+5 Sono Yehova wa mawumba wakuti, ‘Ŵikani mtima winu pa* nthowa zinu.6 Mwaseŵa mbuto yinandi, kweni mukuvuna pachoko.+ Mukurya, kweni mukukhuta chara. Mukumwa, kweni mukukhorwa chara. Mukuvwara chakuvwara, kweni palije na yumoza uyo wakuthukira. Ndipo uyo wakuchita ganyu wakuŵika malipiro ghake mu thumba la vidolozi vinandi.’”7 “Yehova wa mawumba wakuti, ‘Ŵikani mtima winu pa* nthowa zinu.’8 “‘Kwerani ku phiri ndipo mwize na makuni.+ Zengani nyumba,+ mwakuti nikondwe nayo na kuchindikika,’+ wakuti Yehova.”9 “‘Mukakhazganga vinandi, ndipo ehe, mukapokera tuchoko. Ndipo mukati mwiza nato mu nyumba, nkhatuphutira kutali.+ Chifukwa wuli?’ Ndimo wayowoyera Yehova wa mawumba. ‘Chifukwa nyumba yane njakubwanganduka, kweni waliyose wa imwe wakutangwanika kupwelelera nyumba yake.+10 Ntheura machanya ghakamunorani* jumi lake, ndipo charu chapasi chikamunorani vipambi vyake.11 Nkhalutilira kuchemera chilangalanga pa charu chapasi, pa mapiri, pa tirigu, pa vinyo liphya, pa mafuta, pa icho chikumera pa charu, pa ŵanthu na viŵeto, na pa mulimo wose wa mawoko ghinu.’”12 Zerubabeli,+ mwana wa Shalatiyeli+ na Joshuwa mwana wa Yehozadaki,+ wasembe mukuru, na ŵanthu wose ŵakategherezga mazgu gha Yehova Chiuta wawo, na mazgu gha ntchimi Hagayi, chifukwa Yehova Chiuta wawo wakamutuma. Ndipo ŵanthu ŵakamba kopa chifukwa cha Yehova.13 Penepapo Hagayi, thenga la Yehova, wakapeleka uthenga uwu ku ŵanthu kuyana na uteŵeti wake uwo ukafuma kwa Yehova: “‘Ine nili namwe mwaŵanthu,’+ ndimo wayowoyera Yehova.”14 Ntheura Yehova wakawuska mzimu+ wa Zerubabeli mwana wa Shalatiyeli, mulongozgi wa Yuda,+ na mzimu wa Joshuwa+ mwana wa Yehozadaki, wasembe mukuru, na mzimu wa ŵanthu wose. Ndipo ŵakiza na kwamba mulimo wa kuzenga nyumba ya Yehova wa mawumba, Chiuta wawo.+15 Ivi vikachitika pa zuŵa la 24, mu mwezi wa 6, mu chaka chachiŵiri cha Themba Dariyasi.+


text: 9 Kweni mdima uzamuŵa nga umo ukaŵira apo charu chikaŵa mu suzgo yayi, mu nyengo zakale apo charu cha Zebuloni na charu cha Nafutali vikayuyulika.+ Nyengo yakunthazi wazamuchitiska kuti nthowa ya mumphepete mwa nyanja yichindikike, mu chigaŵa cha Yorodani, Galileya wa ŵamitundu.2 Ŵanthu awo ŵakendanga mu chisi,Ŵawona ungweru ukuru.Ndipo awo ŵakakhalanga mu charu cha mfwiri wa nyifwa,Ungweru waŵalira pa iwo.+3 Imwe mwandaniska mtundu.Mwakuzga kusekelera kwake.Ŵakusekelera pamaso pinuNga mbanthu awo ŵakusekelera mu nyengo ya vuna,Nga ni awo ŵakukondwa kugaŵana vyakupoka.4 Pakuti mwaphyora goliwoli* la katundu wawo,Ndodo pa chiŵegha chawo, nthonga ya ŵakapitawo,Nga ni mu zuŵa la Midiyani.+5 Skapato yiliyose iyo yikusunkhunya charu chapasi apo yikwendaNa chakuvwara chilichose icho chazuŵikika mu ndopaVizamuŵa vyakupembera moto.6 Pakuti mwana wababika kwa ise,+Mwana mwanalume wapika kwa ise.Ndipo kuwusa* kuzamuŵa pa chiŵegha chake.+Zina lake lizamuŵa Wakupeleka Fundo Wakuzizwiska,+ Chiuta Wankhongono,+ Dada Wamuyirayira, Karonga wa Mtende.7 Kusazgikira kwa muwuso wakeNa mtende vizamumara chara,+Pa chitengo cha Davide+ na pa ufumu wakeMwakuti wawukhozge+ na kuwufighiliraKwizira mu weruzgi wakunyoloka+ na urunji,+Kwamba sono m’paka muyirayira.Mwamphu wa Yehova wa mawumba uchitenge ichi.8 Yehova wakatuma mazgu kwimikana na Yakhobe,Ndipo ghiza kwimikana na Israyeli.+9 Ŵanthu wose ŵazamumanya,Efurayimu na awo ŵakukhala mu Samariya,Awo mu kujikuzga kwawo na mu mtonyoro wa mtima wawo ŵakuti:10 “Njerwa zawa,Kweni tizengenge na malibwe ghakuŵaja.+Makuni gha mkuyu ghadumulika,Kweni tihalizgirengepo makuni gha sidara.”11 Yehova wawuskirenge Rezini awo ŵakupindikana nayo,Wavundurenge ŵalwani ŵake kuchitapo kanthu,12 Siriya kufuma kumafumiro gha dazi na Ŵafilisiti kufuma kumanjiliro gha dazi,+Ŵazamurya Israyeli na milomo yakuyasama.+Pakuwona vyose ivi, ukali wake undawelere,Kweni woko lake lichali lakunyoloskeka kuti watimbe.+13 Ŵanthu ŵachali ŵandawelere kwa uyo wakuŵatimba.Ŵandapenje Yehova wa mawumba.+14 Yehova wadumulengeko ku IsrayeliMutu na mchira, mphukira na maguwu,* mu zuŵa limoza.+15 Mulara na wakuchindikika chomene ndiyo ni mutu,Ndipo ntchimi iyo yikupeleka ulongozgi wautesi ndiyo ni mchira.+16 Awo ŵakulongozga ŵanthu aŵa ndiwo ŵakuŵayingiska,Ndipo awo ŵakulongozgeka ŵahangayika.17 Lekani Yehova wakondwenge chara na ŵanyamata ŵawo,Waŵachitirenge lusungu chara ŵana ŵalanda na vyokoro vyawo.Chifukwa wose mbanthu ŵakugaluka na ŵakuchita uheni+Ndipo mulomo uliwose ukuyowoya vyauzeleza.Pakuwona vyose ivi, ukali wake undawelere,Kweni woko lake lichali lakunyoloskeka kuti watimbe.+18 Pakuti uheni ukugolera nga ni moto,Ukumyangura vivwati na mathondo.Ubuskenge matundu ghamuthengere,Ndipo vitolokenge nga ni mabingu gha josi.19 Mu kutukutwa kwa Yehova wa mawumbaCharu chabuskika na moto,Ndipo ŵanthu ŵaŵenge chakupembera moto.Paŵavyenge wakulengera lusungu mubali wake.20 Yumoza wazamudumurako chakurya kumalyero,Kweni wazamuŵa na njara nipera.Munyake wazamurya chakurya kumazere,Kweni wazamukhuta chara.Waliyose wazamurya nyama ya woko lake,21 Manase wazamurya Efurayimu,Efurayimu wazamurya Manase.Wose pamoza ŵazamuwukira Yuda.+Pakuwona vyose ivi, ukali wake undawelere,Kweni woko lake lichali lakunyoloskeka kuti watimbe.+


text: 8 Elisha wakayowoya na mwanakazi uyo wakamuwuskira mwana,+ wakati: “Wuka lutanga, iwe na ŵamunyumba yako, mukakhale nga mbalendo kulikose uko mungakakhala, chifukwa Yehova wayowoya kuti kuŵenge njara,+ ndipo yiwenge pa charu vyaka 7.”2 Ntheura mwanakazi yura wakanyamuka, wakachita ivyo munthu wa Chiuta waunenesko wakayowoya. Wakaluta na ŵamunyumba yake, wakakhala mu charu cha Ŵafilisiti+ vyaka 7.3 Vyaka 7 vikati vyamara, mwanakazi yura wakawerako ku charu cha Ŵafilisiti ndipo wakaluta kukaŵeyelera themba, kuti ŵamuwezgere nyumba yake na munda wake.4 Sono themba likayowoyanga na Gehazi muteŵeti wa munthu wa Chiuta waunenesko, likati: “Niphalira, vinthu vikuru vyose ivyo Elisha wachita.”+5 Apo Gehazi wakalongosoleranga themba umo Elisha wakawuskira munthu wakufwa,+ mwanakazi uyo mwana wake wakawuskika wakiza na kuŵeyelera themba kuti ŵamuwezgere nyumba yake na munda wake.+ Nyengo yeneyiyo, Gehazi wakati: “Fumu yane themba, mwanakazi uyo nayowoyanga ni uyu, ndipo uyu ndiyo mwana wake uyo Elisha wakamuwuska ku nyifwa.”6 Penepapo themba likafumba mwanakazi, ndipo mwanakazi wakalilongosolera nkhani yose. Ntheura themba likatuma wantchito wake, likamuphalira kuti: “Muwezgerani vyose ivyo vikaŵa vyake, kweniso vipasi vyose vya mu munda, kufuma pa zuŵa ilo wakafumiramo mu charu m’paka sono.”7 Elisha wakaluta ku Damaseko+ apo Beni-hadadi+ themba la Siriya wakalwara. Ntheura wakaphalirika kuti: “Munthu wa Chiuta waunenesko+ wiza kuno.”8 Penepapo themba likati kwa Hazayeli:+ “Tora chawanangwa, ulute kwa munthu wa Chiuta waunenesko.+ Ukafumbe kwa Yehova kwizira mwa iyo kuti: ‘Kasi nichirenge ku ulwari uwu?’”9 Ntheura Hazayeli wakaluta kukakumana nayo, wakayegha chawanangwa, mtundu uliwose wa vinthu viwemi vya ku Damaseko, katundu wakunyamulika na ngamila 40. Wakiza na kwimilira pamaso pa munthu wa Chiuta, wakati: “Mwana winu, Beni-hadadi, themba la Siriya, wanituma kwa imwe kuzakafumba kuti: ‘Kasi nichirenge ku ulwari uwu?’”10 Elisha wakati: “Luta ukamuphalire kuti: ‘Uchirenge nadi,’ kweni Yehova wanilongora kuti wafwenge.”+11 Munthu wa Chiuta wakamudodoliska Hazayeli kufika pa kukhozga soni. Penepapo munthu wa Chiuta waunenesko wakamba kulira.12 Hazayeli wakati: “Kasi fumu yane yikulirachi?” Iyo wakati: “Chifukwa nkhumanya viheni ivyo uchitirenge ŵanthu ŵa Israyeli.+ Uwotchenge malo ghawo gha malinga ghakukhora, ŵanalume ŵawo ŵakusoleka uŵakomenge na lupanga, ŵana ŵawo uŵambechulirenge pasi, ndipo ŵanakazi ŵawo ŵanthumbo uŵatumburenge.”+13 Hazayeli wakati: “Kasi muteŵeti winu, uyo ni ntcheŵe waka, wangachita wuli chinthu ichi?” Kweni Elisha wakati: “Yehova wanilongora kuti iwe uŵenge themba pa Siriya.”+14 Penepapo Hazayeli wakasida Elisha na kuwelera kwa fumu yake, iyo yikati kwa iyo: “Kasi Elisha wakuphalira vichi?” Iyo wakati: “Waniphalira kuti muchirenge kwambura kutondeka.”+15 Kweni zuŵa lakulondezgapo Hazayeli wakatora chisalu, wakachizuŵika mu maji, ndipo wakabenekelera nacho Beni-hadadi kumaso m’paka wakafwa.+ Hazayeli wakaŵa themba mu malo ghake.+16 Mu chaka chachinkhondi cha Yehoramu+ mwana wa Ahabu themba la Israyeli, apo Yehoshafati wakaŵa themba la Yuda, Yehoramu+ mwana wa Yehoshafati themba la Yuda wakaŵa themba.17 Wakaŵa themba wali na vyaka 32, ndipo wakawusa vyaka 8 mu Yerusalemu.18 Wakenda mu nthowa za mathemba gha Israyeli,+ nga umo ŵakachitira ŵa nyumba ya Ahabu.+ Pakuti muwoli wake wakaŵa mwana wa Ahabu,+ wakachita viheni pamaso pa Yehova.+19 Kweni Yehova wakakhumba yayi kuparanya Yuda chifukwa cha Davide muteŵeti wake,+ pakuti wakamulayizga kuti wamupenge nyali,+ iyo na ŵana ŵake nyengo zose.20 Mu mazuŵa ghake, Edomu wakagalukira Yuda,+ ndipo ŵakimika themba lawo.+21 Ntheura Yehoramu wakambukira ku Zayiri pamoza na magileta ghake ghose, ndipo wakawuka usiku na kuthereska Ŵaedomu awo ŵakamuzingilizga na ŵalongozgi ŵa ŵapamagileta. Ŵankhondo ŵakachimbilira ku mahema ghawo.22 Edomu wachali kugalukira Yuda m’paka lero. Libuna+ nayo wakagaluka nyengo yira.23 Mdauko unyake wose wa Yehoramu na vyose ivyo wakachita, asi vili kulembeka mu buku la mdauko wa mu nyengo za mathemba gha Yuda?24 Paumaliro Yehoramu wakagona na ŵasekuru ŵake ndipo wakasungika pamoza na ŵasekuru ŵake mu Msumba wa Davide.+ Mwana wake Ahaziya+ wakaŵa themba mu malo ghake.25 Mu chaka cha 12 cha Yehoramu mwana wa Ahabu themba la Israyeli, Ahaziya mwana wa Yehoramu themba la Yuda wakaŵa themba.+26 Ahaziya wakaŵa themba wali na vyaka 22, ndipo wakawusa chaka chimoza mu Yerusalemu. Zina la anyina likaŵa Ataliya+ muzukuru* wa Omuri+ themba la Israyeli.27 Wakenda mu nthowa ya nyumba ya Ahabu+ ndipo wakachita viheni pamaso pa Yehova, nga ni nyumba ya Ahabu, pakuti wakaŵa paubali na nyumba ya Ahabu chifukwa cha nthengwa.+28 Ntheura wakaluta ku nkhondo na Yehoramu mwana wa Ahabu kukarwa na Hazayeli themba la Siriya pa Ramoti-giliyadi.+ Kweni Ŵasiriya ŵakamupweteka Yehoramu.+29 Penepapo Themba Yehoramu likawelera ku Yezireli+ kuti vilonda vipore dankha, ivyo Ŵasiriya ŵakalipweteka navyo ku Rama apo wakarwanga na Hazayeli themba la Siriya.+ Ahaziya mwana wa Yehoramu themba la Yuda wakakhilira ku Yezireli kukawona Yehoramu mwana wa Ahabu chifukwa chakuti wakapwetekeka.*


text:
Wakamuchemani Kufuma mu Chisi
“[Yehova] wakamuchemani kufuma mu chisi kwiza ku ungweru wake wakuzizwiska.”—1 PET. 2:9.
SUMU: 116, 102
1. Longosorani ivyo vikachitika apo Yerusalemu wakabwangandulikanga.
MU 607 B.C.E., themba la Babuloni, Nebukadinezara Wachiŵiri, likatuma ŵasilikari ŵake kuti ŵawukire msumba wa Yerusalemu. Baibolo likuyowoya kuti ŵanthu ŵanandi ŵakakomeka. Likuti: “Themba [Nebukadinezara] likakoma ŵanyamata ŵawo na lupanga mu nyumba yawo yakupatulika. Wakaŵachitira chiwuravi chara, kwali ni munyamata kwali mwali, muchekuru panji wakukokonyara. . . . Wakawotcha nyumba ya Chiuta waunenesko, wakabwangandura linga la Yerusalemu, wakawotcha na moto vigongwe vyake vyakukhora, wakaparanya chilichose cha mtengo wapatali.”—2 Mid. 36:17, 19.
2. Kasi Yehova wakati ntchivichi icho chizamuchitikira msumba wa Yerusalemu kweniso Ŵayuda?
2 Ŵanthu awo ŵakakhalanga mu Yerusalemu ŵakeneranga kuzizwa yayi na kubwangandulika kwa msumba uwu. Chifukwa wuli? Chifukwa chakuti kwa vyaka vinandi pambere msumba uwu undaparanyike, ntchimi za Yehova zikachenjezga kale Ŵayuda kuti para ŵakulutilira kuswa Dango la Yehova, ŵazamupelekeka mu mawoko gha Ŵababuloni. Ŵayuda ŵanandi ŵakeneranga kufwa na lupanga, ndipo awo ŵapona ŵakeneranga kutolekera ku Babuloni na kukaŵa ŵazga umoyo wawo wose. (Yer. 15:2) Kasi umoyo ukaŵa wuli ku wuzga? Kasi ivyo vikachitikira ŵanthu ku wuzga ku Babuloni, vikachitikiraso Ŵakhristu? Usange ni nthena, pauli?
UMO ŴAYUDA ŴAKAKHALIRANGA KU WUZGA
3. Kasi wuzga wa ku Babuloni ukapambana wuli na wa ku Eguputo?
3 Ivyo ntchimi za Yehova zikayowoya vikavifiskika nadi. Yehova wakaphalira Yeremiya kuti walembe ivyo Ŵayuda ŵakeneranga kukachita para ŵatolekera ku wuzga ku Babuloni. Yehova wakati: “Zengani nyumba [mu Babuloni] na kukhalamo. Pandani minda na kurya vipambi vyake. Kweniso muwukhumbire mtende msumba uwo namutoleraniko, muwulombere kwa Yehova, chifukwa para uli pa mtende, namwe muŵenge na mtende.” (Yer. 29:5, 7) Ŵayuda awo ŵakapulikira mazgu gha Chiuta, ŵakakhalanga mwamtende ku Babuloni. Ŵababuloni ŵakapeleka wanangwa ku Ŵayuda wakuchita vinthu vinyake ivyo ŵakukhumba. Ŵayuda ŵakaŵa na wanangwa wakwenda mwakufwatuka mu ufumu wose wa Babuloni. Msumba wa Babuloni ukaŵa chinyina cha malonda mu nyengo yakale. Mipukutu yinyake iyo yasangika mwasonosono yikulongora kuti Ŵayuda ŵanandi ŵakasambira umo ŵangachitira bizinesi ndipo ŵanyake ŵakasambira luso la vyakupangapanga. Nakuti Ŵayuda ŵanyake ŵakasambazga. Ntheura wuzga wa ku Babuloni ukapambana chomene na wuzga uwo Ŵaisrayeli ŵakaŵamo ku Eguputo.—Ŵerengani Ekisodo 2:23-25.
4. Padera pa uchigaluka, kasi ni vichi vinyake ivyo vikapangiska Ŵayuda kuleka kusopa Yehova?
4 Ŵayuda ŵakaŵa na vinthu vinandi vyakuthupi apo ŵakaŵa ku wuzga. Kweni wuli pakuyowoya za umoyo wawo wauzimu? Tempile na jotchero la Yehova vikaŵa kuti vyabwangandulika, kweniso ŵasembe ŵakachitanga makora yayi milimo yawo. Ŵayuda ŵanandi ŵakatolekera ku wuzga chifukwa cha uchigaluka ndipo ŵakeneranga nadi kulangika. Kweni Ŵayuda ŵanyake awo ŵakatolekera ku wuzga na kusuzgika pamoza na ŵanyawo, ŵakaŵa ŵakugomezgeka kwa Chiuta ndipo ŵakeneranga kulangika yayi. Iwo ŵakalutilira kupulikira Dango la Chiuta nanga ni apo ŵakaŵa ku wuzga. Mwachiyelezgero, Daniyeli pamoza na ŵanyake ŵatatu, Shadireki, Misheki na Abedinego, ŵakakana kurya vyakurya ivyo Ŵayuda ŵakakanizgika kurya. Kweniso Daniyeli wakalombanga kwa Chiuta nyengo zose. (Dan. 1:8; 6:10) Ndipouli, chikaŵa chipusu yayi ku Ŵayuda awo ŵakawopanga Chiuta kuchita vyose ivyo Dango la Chiuta likayowoyanga chifukwa ŵakazingilizgika na ŵanthu ŵakusopa vikozgo.
5. Kasi Yehova wakalayizga vichi ŵanthu ŵake, ndipo ntchivichi icho chikachitika?
5 Kasi Ŵaisrayeli ŵakaghanaghananga kuti ŵangazakaŵaso na mwaŵi wakusopa Yehova mwakufwatuka kweniso mwakuzomerezgeka? Kuyana na umo vinthu vikaŵira ku wuzga, ŵakwenera kuti ŵakakayikiranga chifukwa Ŵababuloni ŵakafwaturanga yayi ŵazga ŵawo. Kweni dango ili likamutondeska yayi Yehova kufiska ivyo wakalayizga Ŵayuda. Iyo wakaŵalayizga kale kuti wazamuwombora ŵanthu ŵake ndipo wakaŵawombora nadi. Uwu mbukaboni wakuti Yehova wakufiska vyose ivyo walayizga.—Yes. 55:11.
MAZUŴA GHANO KE?
6, 7. Chifukwa wuli ntchiwemi kusandaso nyengo iyo Ŵakhristu ŵaunenesko ŵakanjilira mu wuzga wa Babuloni Mukuru?
6 Kasi yikaŵapo nyengo yinyake apo Ŵakhristu ŵaunenesko nawo ŵakaŵa mu wuzga nga umo vikaŵira na Ŵayuda ku Babuloni? Kwa vyaka vinandi, magazini ya Gongwe la Mulinda yalongosoranga kuti Ŵakhristu ŵaunenesko ŵa mazuŵa ghano ŵakanjira mu wuzga wa Babuloni mu 1918 na kufumamo mu 1919. Kweni kuyana na ivyo tidumbiskanenge mu nkhani iyi na yakulondezgapo, gulu la Yehova lawona kuti ntchiwemi kusandaso fundo iyi.
7 Ghanaghanirani fundo iyi: Babuloni Mukuru wakwimira visopa vyose vyautesi pa charu chapasi. Ntheura, para tingati ŵateŵeti ŵa Yehova ŵakanjira mu wuzga mu 1918, ndikuti munthowa yinyake ŵateŵeti aŵa ŵakaŵa mu wuzga wa chisopa chautesi mu chaka ichi. Kweni maukaboni ghakulongora kuti Ŵakhristu ŵakuphakazgika ŵakamba kufwatuka ku wuzga wa Babuloni Mukuru pambere Nkhondo Yakwamba ya pa Charu Chose yindambe. Ntheura Ŵakhristu aŵa ŵakanjira mu wuzga mu chaka ichi yayi. Nangauli Ŵakhristu ŵakuphakazgika ŵakasuzgikanga mu nyengo ya nkhondo yakwamba ya pa charu chose, kweni Babuloni Mukuru ndiyo wakapangiskanga masuzgo agha yayi. M’malo mwake, ŵakaŵa ŵandyali awo ŵakapangiskanga masuzgo agha. Ntheura vikuwonekerathu kuti ŵanthu ŵa Yehova ŵakanjira mu wuzga wa Babuloni Mukuru mu 1918 yayi.
KASI ŴAKANJIRA PAULI?
8. Longosorani umo Chikhristu chaunenesko chikatimbanizgikira. (Wonani chithuzi chakwamba.)
8 Pa Pentekoste 33 C.E., Ŵayuda ŵanandi kweniso ŵamitundu ŵakaphakazgika na mzimu utuŵa. Ŵakhristu ŵaphya aŵa ŵakapanga “mtundu wakusoleka, ŵasembe na mafumu, mtundu utuŵa, ŵanthu awo ŵakwenera kuŵa ŵapadera.” (Ŵerengani 1 Petrosi 2:9, 10.) Pa nyengo iyo ŵapositole ŵakaŵa ŵamoyo, ŵakavikiliranga chomene ŵanthu ŵa Chiuta kuti ŵaleke kutolera visambizgo vyautesi. Kweni, ŵapositole ŵakati ŵafwa, pakawuka ŵanalume ŵanyake awo ŵakamba “kuyowoya vinthu vyakubendera kuti ŵaguzire ŵasambiri kwa iwo.” (Mil. 20:30; 2 Tes. 2:6-8) Ŵanandi mwa ŵanalume aŵa ŵakaŵa na maudindo mu mipingo ndipo ŵakateŵeteranga nga mbalara, ndipo pamanyuma ŵakamba kuchemeka kuti “mabishopu.” Ntheura pakapangika gulu la ŵaliska awo ŵakachemekanga na mazina ghapadera nangauli Yesu wakaphalira ŵalondezgi ŵake kuti: “Mose muli ŵabali.” (Mat. 23:8) Ŵaliska aŵa ŵakasambizganga vinjeru vya ŵanthu nga ni vya Aristotle na Plato, ndipo pachoko na pachoko visambizgo ivi ndivyo vikanjira mu malo mwa visambizgo vyaunenesko vya mu Mazgu gha Chiuta.
9. Kasi Boma la Roma likachita nawo wuli ŵakugaluka awo ŵakajichemanga Ŵakhristu, ndipo chikachitika ntchivichi?
9 Mu 313 C.E., Constantine, themba la ufumu wa Ŵaroma ilo likasopanga vikozgo likapeleka mazaza ku ŵasopi ŵautesi awo ŵakajichemanga kuti Mbakhristu ŵaunenesko. Kufuma waka panyengo iyi, Tchalitchi na Boma [ŵandyali] ŵali paubwezi wakandapo nane nikandepo. Mwachiyelezgero, pamanyuma pa ungano uwo ukachitikira ku Nicaea, Constantine wakagamura kuti wasembe munyake zina lake Arius wanjire mu jele chifukwa cha kukana kuzomerezga kuti Yesu ni Chiuta. Pamasinda, Themba Theodosius Wakwamba uyo wakawusa kwamba mu 379 m’paka mu 395 C.E., wakazomerezga Tchalitchi cha Katolika kuŵa tchalitchi lakumanyikwa chomene mu ufumu wose wa Ŵaroma nangauli mamembara ghake ghakachitanga vinthu vyaunyankhasi. Ŵanthu awo ŵakusanda vya mbiri yakale ŵakuti ŵanthu ŵa mu msumba wa Romu awo ŵakasopanga vikozgo ŵakamba kujichema Ŵakhristu mu vyaka vya m’ma 300 C.E. Kweni unenesko ngwakuti Ŵakhristu ŵatesi ŵakakolerana na magulu gha ŵanthu awo ŵakasopanga ŵangoza mu ufumu wa Roma na kupanga Babuloni Mukuru. Nangauli vikaŵa nthena, kweni pakaŵaso gulu lichoko la Ŵakhristu ŵakuphakazgika ilo likaŵa nga ni “tirigu” ilo likasopanga Chiuta mwaunenesko. Pa nyengo iyi, mbanthu ŵachoko chomene awo ŵakategherezganga ivyo Ŵakhristu ŵakuphakazgika aŵa ŵakasambizganga. (Ŵerengani Mateyu 13:24, 25, 37-39.) Ntheura Ŵakhristu ŵaunenesko aŵa ŵakaŵa nadi mu wuzga wa Babuloni Mukuru.
10. Kasi ntchivichi icho chikawovwira ŵanthu ŵa mitima yiwemi kukana visambizgo vyautesi?
10 Nangauli upusikizgi ukazara chomene, kweni ŵanthu ŵanandi ŵakaŵazganga Baibolo mu Chigiriki na Chilatini. Ntheura ŵakaŵa na mwaŵi wakupambaniska pakati pa visambizgo vya mu Baibolo na visambizgo vyautesi vya tchalitchi. Ivi vikapangiska kuti ŵanyake ŵambe kukana visambizgo vyautesi chifukwa cha kumanya unenesko wa mu Baibolo. Kweni chikaŵa chakofya kuvumbura pakweru ivyo munthu wasambira mu Baibolo ndipo ŵanyake ŵakakomekerangapo.
11. Kasi ŵalongozgi ŵa visopa ŵakachita vichi kuti ŵanthu ŵanandi ŵaŵavye mwaŵi wakuŵerenga Baibolo?
11 Pakati pajumpha nyengo, ŵalongozgi ŵa matchalitchi ŵakakanizga ntchito yakung’anamura Baibolo kuya mu viyowoyero ivyo ŵanthu ŵanandi ŵakayowoyanga. Ivi vikapangiska kuti ŵalongozgi ŵa tchalitchi na ŵanthu ŵanyake ŵakusambira ndiwo ŵaŵe na mwaŵi wakuŵerenga Baibolo. Nangauli vikaŵa nthena, mbalongozgi wose yayi awo ŵakaŵerenganga na kulemba makora. Waliyose uyo wakasuskanga ivyo ŵalongozgi aŵa ŵakasambizganga, wakalangikanga kwazanimuwone. Lekani Ŵakhristu ŵakuphakazgika ŵakachitanga vinthu mwakuchenjera chomene para ŵakukhumba kuwungana kuti ŵasambire Mazgu gha Chiuta. Nga umo vikaŵira na Ŵayuda awo ŵakatolekera ku wuzga ku Babuloni, Ŵakhristu ŵakuphakazgika awo ŵakaŵa nga ‘mbasembe na mafumu,’ nawo ŵakatondekanga kusopa Yehova mwakufwatuka. Pa nyengo iyi, Ŵakhristu ŵakuphakazgika ŵakaŵa nadi mu wuzga wa Babuloni Mukuru.
UNGWERU UKAMBA KUŴALA
12, 13. Kasi ni vinthu wuli viŵiri ivyo vikamba kufwatura ŵanthu ŵa Chiuta ku wuzga wa Babuloni Mukuru? Longosorani.
12 Kasi Ŵakhristu ŵaunenesko nawo ŵakamanyanga kuti zuŵa linyake ŵazamusopa Yehova mwakufwatuka kweniso mwakuzomerezgeka? Enya! M’ma 1450 C.E., ungweru wauzimu ukamba kuŵala pachoko na pachoko. Pali vinthu viŵiri ivyo vikawovwira chomene kuŵaliska ungweru wauzimu. Chakwamba, pakapangika matayipilayitala agho ghakaŵa ghapusu kwenda nagho. Pambere matayipilayitala ghandambe kupangika, ŵanthu ŵakachitanga kukopera Baibolo pa mawoko ndipo yikaŵa ntchito yakuvuska chomene. Lekani Baibolo likasangikanga bweka yayi kweniso likaduranga chomene. Ŵanyake ŵakuti vikatoranga myezi 10 kuti munthu uyo wakumanya makora chomene kukopera wamare kukopera Baibolo. Kweniso, vikumba ivyo ŵakalembangapo vikaŵa vyakudura. Kweni munthu uyo wakamanyanga makora tayipilayitala, wakakoperanga mwaluŵiro chomene chifukwa wakalembanga mapeji 1,300 pa zuŵa.
13 Chinthu chachiŵiri icho chikawovwira pakuŵaliska ungweru wauzimu m’ma 1500-1600 C.E., chikaŵa kung’anamura Baibolo kuya mu viyowoyero ivyo ŵanthu ŵanandi ŵakayowoyanga. Ŵanandi mwa ŵanthu awo ŵakang’anamuranga Baibolo ŵakaŵikanga umoyo wawo pa ngozi chifukwa ŵalongozgi ŵa chisopa ŵakakhumbanga yayi. Para Mkhristu waunenesko wasangika kuti wanyamura Baibolo, wakaŵanga nga kuti wanyamura chilwero chakofya chomene icho ŵalongozgi ŵa chisopa ŵakakhumbanga yayi kuchiwona. Kweni Baibolo likati lamba kusangika bweka, ŵanthu ŵanandi ŵakamba kuŵerenga. Apo ŵakaŵerenganga Baibolo, ŵanyake ŵakamba kufumba mafumbo nga ghakuti: Kasi ni mpha mu Baibolo apo pakuyowoya vya puligatoliyo? Kasi ni mpha apo Baibolo likuti tilipirenge ŵaliska para ŵalombera ŵabali ŵithu awo ŵali kufwa, kweniso kuti tilipirenge ŵapapa na ŵalongozgi ŵanyake ŵalaraŵalara? Ntheura ŵalongozgi ŵa chisopa ŵakawonanga kuti uwu ni muyuyuro kweniso uchigaluka ukuru chomene para munthu wakufumba mafumbo ghanthena. Nakuti chikaŵa chakofya chomene kufumba mafumbo ŵalongozgi ŵa chisopa. Ŵalongozgi ŵa chisopa ŵakalanganga waliyose uyo wakalongoranga kuti wakuŵagalukira. Ŵanandi awo ŵakakananga kulondezga visambizgo vya chisopa chautesi ŵakatenge mbakugaluka. Visambizgo vinyake vya ŵanthu ivyo ŵalongozgi ŵa chisopa ŵakasambizganga vikaŵa vya Aristotle na Plato. Ŵanalume aŵa ŵakaŵako pambere Yesu wandababike. Ŵalongozgi ŵa chisopa ŵakaŵa na mazaza ghakuphalira Boma kuti likome ŵanthu wose awo ŵakatenge mbakugaluka. Chilato chawo chikaŵa chakuti ŵawofye ŵanthu kuti ŵaleke kuŵerenga Baibolo na kufumba mafumbo ghanandinandi. Kanandi chilato chawo chikafiskikanga. Kweni ŵanyake ŵakaŵa na chikanga ndipo ŵakakana kofyeka na Babuloni Mukuru. Chifukwa chakuti ŵakamba kumanya unenesko wa mu Baibolo, iwo ŵakakhumbanga kuti ŵasambire vinandi. Ntheura umu ndimo vikambira kuti Ŵakhristu ŵaunenesko ŵambe kufwatuka ku wuzga wa chisopa chautesi, icho ni Babuloni Mukuru.
14. (a) Kasi ŵanyake ŵakachita wuli kuti ŵaŵe na mwaŵi wakusambira na kupulikiska makora Baibolo? (b) Longosorani ivyo Mubali Russell wakachita kuti wasambire unenesko.
14 Ŵanthu ŵanandi awo ŵakaŵa na nyota yakumanya unenesko wa mu Baibolo ŵakachimbilira ku vyaru vinyake uko ŵalongozgi ŵa chisopa ŵakaŵasuzganga viŵi yayi. Iwo ŵakakhumbanga kuti ŵaŵe na wanangwa wakuŵerenga, kusambira, na kudumbiskana Baibolo. Chimoza mwa vyaru ivi chikaŵa charu cha United States. Mu charu ichi ndimo Mubali Charles Taze Russell na ŵanyake ŵakambira kusanda Baibolo mwakupwelelera chakuumaliro wa 1800 C.E. Pakwamba, Mubali Russell wakakhumbanga kuti wamanye chisopa icho chikusambizga unenesko wa mu Baibolo. Wakayaniska ivyo Baibolo likusambizga na ivyo matchalitchi ghanandi ghakasambizganga. Pakati pajumpha nyengo yichoko waka, wakasanga kuti palijirethu chisopa chilichose icho chikulondezga ndendende ivyo Mazgu gha Chiuta ghakusambizga. Nyengo yinyake Mubali Russell wakakumana na ŵalongozgi ŵa visopa, ndipo wakaŵa na chigomezgo kuti ŵalongozgi aŵa ŵazomerenge fundo zaunenesko za mu Baibolo izo iyo na ŵasambiri ŵanyake ŵakasanga mu Baibolo. Kweniso Mubali Russell wakagomezganga kuti para ŵalongozgi aŵa ŵamanya fundo izi, ŵamusambizga ŵanthu mu matchalitchi ghawo. Kweni ivi vikakwiyiska waka ŵalongozgi aŵa. Ŵasambiri ŵa Baibolo ŵakeneranga kumanya fundo yakuti: Ŵakhristu ŵaunenesko ŵakwenera yayi kukolerana na wose awo ŵakudemelera ku chisopa chautesi.—Ŵerengani 2 Ŵakorinte 6:14.
15. (a) Kasi Ŵakhristu ŵaunenesko ŵakanjira pauli mu wuzga wa Babuloni Mukuru? (b) Kasi nkhani yakulondezgapo yizamuzgora mafumbo wuli?
15 Mu nkhani iyi, tawona kuti Ŵakhristu ŵaunenesko ŵakanjira mu wuzga wa Babuloni Mukuru pamanyuma pakuti ŵapositole wose ŵafwa waka. Kweni pali mafumbo ghanandi agho tikwenera kusanga mazgoro ghake. Kasi pali ukaboni wuli unyake uwo ukulongora kuti Ŵakhristu ŵakuphakazgika ŵakaŵa kuti ŵambapo kale kufwatuka ku wuzga wa Babuloni Mukuru pambere chaka cha 1914 chindafike? Kasi mbunenesko kuti Yehova wakakwiyira ŵateŵeti ŵake chifukwa chakuti ŵakapharazganga chomene yayi pa Nkhondo Yakwamba ya pa Charu Chose? Kasi ŵabali na ŵadumbu ŵanyake pa nyengo iyi ŵakathera na kunjira ndyali mwakuti Yehova wakaleka kukondwa nawo? Usange Ŵakhristu ŵakanjira mu wuzga wa chisopa chautesi kwambira m’ma 100 C.E., ipo mphawuli apo ŵakafwatukira? Agha ni mafumbo ghakuzirwa chomene, ndipo ghakuzgoreka mu nkhani yakulondezgapo.


text: 118 Wongani Yehova, chifukwa ni muwemi.+Lusungu* lwake lukukhalilira muyirayira.2 Israyeli wayowoye kuti:“Lusungu lwake lukukhalilira muyirayira.”3 Ŵa nyumba ya Aroni ŵayowoye kuti:“Lusungu lwake lukukhalilira muyirayira.”4 Awo ŵakopa Yehova ŵayowoye kuti:“Lusungu lwake lukukhalilira muyirayira.”5 Nkhachema Ya* mu suzgo yane.Ya wakanizgora na kunitolera ku malo gha chivikiliro.*+6 Yehova wali kwa ine, niwopenge chara.+Kasi munthu wangachitachi kwa ine?+7 Yehova wali kwa ine nga ni movwiri wane,*+Nilaŵiskenge mwauchatonda pa awo ŵakunitinkha.+8 Ntchiwemi kubisama mwa YehovaKuluska kuthemba ŵanthu.+9 Ntchiwemi kubisama mwa YehovaKuluska kuthemba ŵakaronga.+10 Mitundu yose yikanizingilizga,Kweni nkhayichunkhiskaMu zina la Yehova.+11 Ŵakanizingilizga, enya, ŵakaniwungilira mboo,Kweni nkhaŵachunkhiskaMu zina la Yehova.12 Ŵakanimbonya nga ni njuchi,Kweni ŵakazimwa luŵiro nga ni moto mu minga.NkhaŵachunkhiskaMu zina la Yehova.+13 Nkhatutuzgika* chomene kuti niwe pasi,Kweni Yehova wakanovwira.14 Ya ntchigongwe chane na nkhongono zane,Ndipo waŵa chiponosko chane.+15 Mazgu gha kusekelera na kutondaGhali mu mahema gha ŵarunji.Woko lamalyero la Yehova likulongora nkhongono zake.+16 Woko lamalyero la Yehova likujikwezga lekha.Woko lamalyero la Yehova likulongora nkhongono zake.+17 Nifwenge yayi, enya, niŵenge wamoyo,Kuti nipharazge milimo ya Ya.+18 Ya wakanilanga chomene,+Kweni wakanipeleka ku nyifwa yayi.+19 Nijulirani vipata vya urunji.+Ninjirepo na kulumba Ya.20 Ichi ntchipata cha Yehova.Murunji wanjirengepo.+21 Nimulumbaninge, chifukwa mukanizgora+Ndipo mukaŵa chiponosko chane.22 Libwe ilo ŵakuzenga ŵakalikanaLazgoka libwe lakuzirwa lapakona.*+23 Ichi chafuma kwa Yehova.+Ntchakuzizwiska mu maso ghithu.+24 Ili ni zuŵa ilo Yehova walipanga.Tikondwenge na kusekelera mwa ilo.25 Yehova, tiponoskani taŵeya, tikumulombani!Yehova, tovwirani kuti titonde, taŵeya!26 Ngwakutumbikika uyo wakwiza mu zina la Yehova.+Tikumutumbikani mu nyumba ya Yehova.27 Yehova ndiyo ni Chiuta,Wakutipa ungweru.+Namwe ndondani na minthavi mu mawoko kuya ku chiphikiro,+M’paka ku masengwe gha pa jotchero.+28 Ndimwe Chiuta wane, ndipo nimulumbaninge.Chiuta wane, nimukwezganinge.+29 Wongani Yehova,+ chifukwa ni muwemi.Lusungu* lwake lukukhalilira muyirayira.+


text:
Kasi Ningachita Wuli Kuti Ŵapapi Ŵane Ŵambe Kunigomezga?
Ivyo ungachita
Ghanaghanira: Kasi ŵapapi ŵakukukayikira chifukwa cha nkharo yako?
Mpositole Paulosi wakalemba kuti: “
Tikukhumba kuŵa ŵakugomezgeka mu vinthu vyose.” (Ŵahebere 13:18) Jifumba kuti, ‘Kasi nkhuŵaphalira ŵapapi ŵane uko nilutenge na ivyo namuchita?’
Lori
“
Tikalemberananga pa e-mail na munyamata uyo nkhakhumbanga, kweni mwakubisa. Ŵapapi ŵane ŵati ŵamanya ŵakanikanizga. Nkhati nilekenge kweni nkhalutilira. Nkhalutizga kumulembera kwa chaka. Para namulembera ndipo ŵapapi ŵane ŵamanya, nkhaphepiskanga na kuŵaphalira kuti naleka. Kweni nkhamulemberanga nipera. Vikafika pakuti ŵapapi ŵane ŵakaleka kunigomezga pa chilichose.”
Kasi ukughanaghana kuti ŵapapi ŵa Lori ŵakalekerachi kumugomezga?
Uŵenge mupapi wa Lori mphanyi ukachita wuli, ndipo chifukwa wuli?
Ntchinthu wuli chamahara icho mphanyi Lori wakachita pakwamba apo ŵapapi ŵake ŵakati waleke kulemberana na munyamata?
Beverly
“
Ŵapapi ŵane ŵakanigomezganga yayi pa nkhani ya ŵanyamata, kweni sono namanya chifukwa chake. Nkhatinyirananga maso na ŵanyamata awo ŵakaŵa ŵalara kwa ine na vyaka viŵiri. Tikachezganga nyengo yitali pa foni. Para tili na ntchezgo nkhayowoyanga na iwo pera, nkhakhumbangaso munthu munyake yayi. Ŵapapi ŵane ŵakanipoka foni kwa mwezi umoza, ndipo ŵakanikaniranga kuluta uko ŵakamanyanga kuti kwamuŵa ŵanyamata aŵa.”
Uŵenge mupapi wa Beverly mphanyi ukachita wuli, ndipo chifukwa wuli?
Kasi ukughanaghana kuti ŵapapi ŵa Beverly ŵakachita makora kumupoka foni na kumukanizga kuchezga na ŵanyamata? Usange ŵakachita makora, chifukwa wuli?
Kasi Beverly mphanyi wakachita wuli kuti ŵapapi ŵake ŵambe kumugomezga?
Kuti Ŵambeso Kukugomezga
Ivyo ungachita
Chakwamba, manya icho ukutondeka kuti ŵaleke kukugomezga.
Kufika pa nyumba nyengo yiwemi
Kuchita ivyo nayowoya
Kusunga nyengo
Kusunga ndalama
Kugwira ntchito zapanyumba
Kuwuka nyengo yiwemi kwambura kunichichizga
Kupwelelera chipinda chane
Kuyowoya unenesko
Kuleka kumalira nyengo pa foni panji pa kompyuta
Kuzomera para nabuda na kuphepiska
Vinyake
Chachiŵiri, ŵikapo mtima kuti usinthe. Pa vyose ivyo wawona kuti ukutondeka, ntchiwemi kuwona apo ukwenera kusintha. Baibolo likuti: “
Muvure wunthu wakale uwo ukuyana na nkharo yinu yakale.” (Ŵaefeso 4:22) Para nyengo yajumphapo ŵanthu wose na ŵapapi ŵako wuwo, ŵawonenge kuti ukusintha.—1 Timote 4:15.
Chachitatu, phalira ŵapapi ŵako kuti ukukhumba kusintha. M’malo mwakudandawura kuti ŵakukugomezga yayi, ntchiwemi kuŵafumba mwantchindi ivyo ukwenera kuchita kuti ŵambeso kukugomezga.
Chenjezgo: Patolenge nyengo kuti ŵapapi ŵako ŵambe kukugomezga. Ŵawonenge dankha usange ukusintha nadi. Uwu ni mwaŵi wakulongolera kuti uli wakugomezgeka. Para ŵawona kuti wasintha nadi ŵayambenge kukugomezga. Ndimo vikaŵira na Beverly uyo tamuzunura mu nkhani iyi. Iyo wakati: “Ntchipusu yayi kuti ŵanthu ŵakugomezge. Sono ŵapapi ŵane ŵamba kunigomezga ndipo nane nkhukondwa!”
Manya kuti: Usange ukugomezgeka nyengo zose, ŵanthu ŵakugomezgenge chomene.


text:
Chilongolero cha Nkhani za mu Gongwe la Mulinda 2016
Kulongora deti la magazini iyo muli nkhani
BAIBOLO
BAIBOLO LIKUSINTHA UMOYO WA ŴANTHU
MAFUMBO GHAKUFUMIRA KU ŴAŴAZGI
Chifukwa wuli kugeza mu mawoko yikaŵa nkhani yikuru? (Mr 7:5), Aug.
“Chikhore” na “chidindo” icho wakuphakazgika wakupokera (2 Kor. 1:21, 22), Epu.
Icho ‘chikavundulanga’ maji pa chiziŵa cha Betizata (Yoh 5:7),Meyi
Kasi mphawuli apo ŵanthu ŵa Chiuta ŵakanjilira mu wuzga wa Babuloni Mukuru? Mal.
Kasi Satana wakaluta na Yesu ku tempile? (Mt 4:5; Lu 4:9), Mal
Kulongora kukondwa para munthu wawezgekeramo, Meyi
Munthu uyo wali na kachikwama ka mulembi na ŵanalume 6 awo ŵali na vilwero (Eze 9:2), Juni
Umo Mkhristu wangamanyira usange wangapeleka chawanangwa ku awo ŵakugwira ntchito ku boma, Meyi
NKHANI ZAKULONGOSORA UMOYO WA MUNTHU
Kuŵa Vinthu Vyose ku Ŵanthu Ŵamitundu Yose (D. Hopkinson), Dise.
Masisiteri Ghazgoka Ŵakhristu Ŵaunenesko (F. and A. Fernández), Epu.
Nakoleska Unenesko Nangauli Nilije Mawoko (B. Merten), Na. 6
Nasanga Chimwemwe Chifukwa cha Mtima Wakupa (R. Parkin), Oga.
Nkhalondezga Chiyelezgero Chawo Chiwemi (T. McLain), Oku.
Yehova Wanovwira Kuti Nimuteŵetere (C. Robison), Feb.
NKHANI ZAKUPAMBANAPAMBANA
Chifukwa Wuli Pali Mabaibolo Ghanandi? Na. 3
Davide na Goliyati—Kasi Vikachitika Nadi? Na. 5
Ivyo Tikusambira ku Viyuni, Na. 6
Kasi Chikuchitika Ntchivichi Para Tafwa? Na. 1
Kasi Chisangulusko Tingachisanga Nkhu? Na. 5
Kasi Chiuta Wakuzgora Malurombo Ghose? Na. 6
Kasi Dyabulosi ni Njani? Na. 2
Kasi Kale Ŵakapanganga Wuli Mipukutu? Na. 1
Kasi Ntchakukhumbikwa Kuŵa na Chisopa? Na. 4
Kasi Tikwenera Kwimilira Panji Kukhala Pasi Para Tikulomba? Na. 6
Kasi Ufumu wa Chiuta ni Vichi? Na. 5
Kasi Ŵalongozgi Ŵachiyuda Ŵakatenge Munthu Wangalekana na Muwoli Wake pa Vifukwa Wuli? Na. 4
Kasi Ŵanyake Ŵakaseŵanga Duru mu Minda Yaŵene? Oku.
Kasi Ŵanthu Ndiwo Ŵakambiska Kuti Tisopenge? Na. 4
Kupulikira Chenjezgo, Na. 2
Kuyaniska Ivyo Mukugomezga na Baibolo (kugomezga Baibolo), Na. 4
Mazgu Ghakukhozga! (“wamwana”), Nov.
Mboniwoni Izo Zikuvumbura Awo Ŵakukhala Kuchanya Na. 6
“Nkhondo nja Yehova” (Davide), Na. 5
Para Mubali Winu Wafwa, Na. 3
Vingachitika Kuti Nkhaza Zizakamalirethu? Na. 4
Ŵaroma Ŵakapeleka Wanangwa ku Ŵachiyuda, Oku.
Ŵasembe mu Malemba Ghachigiriki, Na. 1
NKHANI ZAKUSAMBIRA
Baibolo Likutovwira Kuteŵetera Yehova Mwakukolerana, Nov.
Chifukwa Wuli Mukwenera Kusambizga Ŵanji? Oga.
Chifukwa Wuli Tikwenera ‘Kuŵa Maso’? Jul.
Chifukwa Wuli Tikwenera Kuwungana? Epu.
Gomezgekani Kwa Yehova, Feb.
Kasi Baibolo Lichali Kusintha Umoyo Winu? Meyi
Kasi Kavwaliro Kinu Kakuchindika Chiuta? Sep.
Kasi Mukuwona Kuti Buku la Yehova Ndakuzirwa?Nov.
Kasi Mukuzomera Kuwumbika na Muwuvi Mukuru? Juni
Kasi Mungachita Wuli Kuti Nthengwa Yinu Yendenge Makora?, Oga.
Kasi Nthengwa Yikamba Wuli Ndipo Chifukwa Wuli?, Oga.
Kasi Tingachita Wuli Kuti Tilutilire Kukolerana? Mal.
Khozgani Chipulikano Chinu mu Vinthu Ivyo Mukugomezga, Oku.
Kugwiliskira Ntchito Mwakukwana Ivyo Yehova Wakutipa, Meyi
Lekani Kukhuŵara na Maubudi Gha Ŵanji, Juni
Limbikirani Kuti Yehova Wamutumbikani, Sep.
“Lutaninge Mukazgore Ŵanthu ŵa Mitundu Yose Kuŵa Ŵasambiri,” Meyi
Lutilirani Kugomezgeka Kwa Yehova, Epu.
Lutilirani Kukhora Mwauzimu Apo Mukuteŵetera mu Charu Chachilendo, Oku.
Lutilirani Kukura Mwauzimu, Oga.
“Lutilirani Kukhwimiskana Zuŵa Lililose,” Nov.
Lutilirani “Kutemwa Ŵabali” Janyu.
“Mawoko Ghako Kughalopweska Chara,” Sep.
Mazgani Mphindano Mwachitemwa, Meyi
Muli Kufwatulika Chifukwa cha Lusungu Lukuru, Dise.
“Mungaluwanga Yayi Kuchitira Lusungu Ŵalendo,” Oku.
Muthulirani Yehova Vyose Ivyo Mukwenjerwa Navyo, Dise.
Mwaŵana, Khozgani Chipulikano Chinu, Sep.
Mwaŵana, Kasi Mwanozgeka Kubatizika? Mal.
Mwaŵana, Kasi Munganozgekera Wuli Ubatizo? Mal.
Mzimu Ukuchitira Ukaboni, Janyu.
Penjani Dankha Ufumu, Jul.
Pharazgani Makani Ghawemi gha Lusungu Lukuru lwa Chiuta, Jul.
Sankhani Mwamahara Meyi
Sambirani ku Ŵateŵeti Ŵakugomezgeka ŵa Yehova, Feb.
“Tikukhumba Kuluta Namwe,” Janyu.
Tikukondwa Para Tikugwira Ntchito na Yehova, Janyu.
“Yehova Chiuta Withu Ni Yehova Yumoza,” Juni
Yehova Ndiyo Wakutiwumba, Juni
Yehova Wakachema Abrahamu Kuti “Mubwezi Wane,” Feb.
Yehova Wakulongozga Ŵanthu Ŵake, Mal.
Yehova Wakutemwa Awo Mbakugomezgeka, Epu.
Yehova Wakutilongora Lusungu Lukuru, Jul.
Yehova Wakuŵapa Njombe Awo Ŵakumupenja na Mtima Wose, Dise.
Yezgani Ŵabwezi ŵa Yehova, Feb.
Ŵakafwatuka ku Chisopa Chautesi, Nov.
Ŵani na Chipulikano mu Malayizgo gha Yehova, Oku.
Ŵapapi, Wovwirani Ŵana Ŵinu Kukhozga Chipulikano Chawo, Sep.
Wakamuchemani Kufuma mu Chisi, Nov.
‘Ŵikani Maghanoghano Ghinu pa Vinthu vya Mzimu Kuti Musange Umoyo na Mtende,’ Dise.
Wongani “Chawanangwa” Cha Chiuta,” Janyu.
“Zomerezgani Kuzizipizga Kuti Kufiske Mulimo Wake,” Epu.
UMOYO WA ŴAKHRISTU
Chifukwa Wuli Tikwenera Kuchita Vinthu Mwaunenesko? Na. 1
Chinthu Chakuzirwa Kuluska Golide (vinjeru vyakufuma kwa Chiuta), Oga.
Gwiliskirani Ntchito Maghanoghano Ghinu Mwamahara Epu.
Kovwira mu Mpingo Winu Mal.
Kuzika—Ni Nthowa Yavinjeru, Dise.
Lekani Kwenjerwa, Na. 1
Lutilirani Kuteŵetera Yehova Mwakukondwa, Feb.
Mukhaliro Wakuzirwa Kuluska Dayamondi (kugomezgeka), Juni
Ntchakwenelera Kusopa Ŵakavuŵa? Na. 2
“Sungilira Vinjeru” Oku.
Umo Mungachitira Para Mukukhala Mwawofi, Na. 1
Uteŵeti Winu Uli Nga ni Jumi? Epu.
Vikilirani Makani Ghawemi Panthazi pa Ŵamazaza, Sep.
Yezgani Mzimu wa Zintchimi, Mal.
ŴAKABONI ŴA YEHOVA
“Awo Ŵali Kupika Mulimo” (Cedar Point, Ohio, U.S.A., ungano wa chigaŵa), Meyi
Galimoto ya Masipika Iyo Yikamanyikwa na Ŵanthu Ŵanandi (Brazil), Feb.
Kusanga Chandulo na Ulongozgi wa Yehova (vyakuchitika), Sep.
“Kuvuna Kuti Yehova Wapike Malumbo” (Germany, Nkhondo Yakwamba ya Charu Chose), Oga.
“Mulimo Ngukuru” (vyakupeleka), Nov.
Ŵakajipeleka na Mtima Wose ku Ghana, Jul.
Ŵakajipeleka na Mtima Wose ku Oceania, Janyu.
“Wukani! Imwe Ŵapharazgi ŵa Ufumu ŵa ku Britain” (1937), Nov.


text:
Kasi Nthengwa Yikamba Wuli Ndipo Chifukwa Wuli?
“Yehova Chiuta wakati: ‘Ntchiwemi yayi kuti munthu wakhalenge yekha. Nimupangirenge movwiri.’”—GEN. 2:18.
SUMU: 36, 11
1, 2. (a) Kasi nthengwa yikamba wuli? (b) Kasi mbumba yakwamba yikeneranga kumanya vichi? (Wonani chithuzi chakwamba.)
ŴANTHU awo ŵatorana ŵakwenera kulekana yayi chifukwa nthengwa nja umoyo wose. Ntheura para tamanya umo nthengwa yikambira na chifukwa chake, vitovwirenge kuwona nthengwa mwakwenelera, kweniso tiŵenge ŵakukondwa na vitumbiko ivyo tingasanga mu nthengwa. Chiuta wakati walenga munthu wakwamba, Adamu, wakamupa mulimo wakuthya mazina vinyama. “Kweni munthu wakaŵavya movwiri, kuti waŵe munyake wakumwenelera.” Ntheura Chiuta wakagoneka Adamu tulo tuzito na kutorako mbambo yake yimoza. Mbambo iyo Yehova Chiuta wakatora kwa Adamu wakayipanga mwanakazi, ndipo wakiza nayo kwa Adamu. (Ŵazgani Genizesi 2:20-24.) Ntheura Chiuta ndiyo wakambiska nthengwa.
2 Yesu wakadidimizga fundo yakuti Chiuta ndiyo wakayowoya mazgu ghakuti: “Mwanalume walekenge awiske na anyina ndipo wabatikanenge na muwoli wake, ndipo wose ŵaŵiri ŵaŵenge thupi limoza.” (Mat. 19:4, 5) Chiuta wakagwiliskira ntchito mbambo ya Adamu kuti walenge mwanakazi wakwamba. Fundo iyi yikeneranga kovwira mbumba yakwamba iyi kumanya kuti ŵali paubwezi wakukhora chomene. Ntheura nthengwa yikeneranga kumara yayi, ndipo mwanalume panji mwanakazi wakeneranga kuŵa na mitala yayi.
NTHENGWA YIKOVWIRA KUFISKA KHUMBO LA YEHOVA
3. Kasi chilato chikuru cha nthengwa chikaŵa vichi?
3 Adamu wakakondwa kupokera mwanakazi, nakuti wakamutemwanga chomene. Iyo wakathya mwanakazi wake zina lakuti Eva. Mwanakazi uyu wakaŵa “movwiri” wakwenelera wa Adamu. Waliyose wakawovwiranga kuti mbumba yiŵe yakukondwa mwakufiska udindo wake nga ni mfumu na muwoli. (Gen. 2:18) Kweni chilato chikuru cha Yehova pakwambiska nthengwa chikaŵa chakuti ŵanthu ŵababe ŵana na kuzuzga charu chapasi. (Gen. 1:28) Ŵana ŵa Adamu nawo ŵakeneranga kuleka ŵapapi ŵawo na kutengwa panji kutora, nangauli ŵakatemwanga chomene ŵapapi ŵawo. Ŵanthu ŵakeneranga kuzuzga charu chose chapasi na kuchizgora paradiso.
4. Kasi ntchivichi icho chikachitikira nthengwa yakwamba?
4 Adamu na Eva ŵakagwiliskira ntchito uheni wanangwa wawo wakusankha ndipo ŵakagalukira Yehova. Ichi chikapangiska kuti ŵambe kukumana na masuzgo. Satana Dyabulosi uyo wakuchemekaso kuti “njoka ya papo kale,” wakapusika Eva kugomezga kuti para wangarya chipambi cha “khuni la kumanyiska uwemi na uheni,” wamanyenge chiwemi na chiheni. Eva wakafumba chara maghanoghano gha mfumu wake pa nkhani iyi. Ichi chikulongora kuti wakatondeka kuchindika mfumu wake nga ni mutu. Adamu nayo wakapulikira Eva m’malo mwa kupulikira Chiuta, ndipo wakapoka chipambi na kurya.—Chivu. 12:9; Gen. 2:9, 16, 17; 3:1-6.
5. Kasi ivyo Adamu na Eva ŵakazgora Yehova, vikutisambizga vichi?
5 Yehova wakati waŵafumba, Adamu wakafyulira muwoli wake mulandu pakuyowoya kuti: “Mwanakazi uyo muli kunipa kuti wakhalenge nane, ndiyo wangunipa chipambi cha khuni ili, lekani nangurya.” Eva nayo wakafyulira njoka kuti ndiyo yikamupusika. (Gen. 3:12, 13) Kose uku kukaŵa kujikhungurufya waka. Yehova wakamba kuŵawona kuti mbakugaluka chifukwa ŵakaleka kumupulikira. Kasi ise tikusambirapo vichi apa? Kuti mbumba yithu yiŵe yakukhora, waliyose wakwenera kumanya na kufiska udindo wake. Kweniso waliyose wakwenera kupulikira Yehova.
6. Longosorani uchimi wa pa Genizesi 3:15.
6 Nangauli Satana wakagaluska Adamu na Eva mu Edeni, kweni Yehova wakasintha yayi chilato chake kulazga ku ŵanthu. Yehova wakavumbura fundo iyi mu uchimi wake wakwamba wa mu Baibolo. (Ŵazgani Genizesi 3:15.) Uchimi uwu ukuti “mphapu” ya “mwanakazi” yizamubwanya mutu wa chinjoka. Apa Yehova wakalongora ŵanthu kuti iyo wali paubwezi wakukhora na vilengiwa vyakugomezgeka ivyo vikumuteŵetera kuchanya. Pamanyuma, Baibolo likavumbura kuti Yehova wazamutuma yumoza mwa vilengiwa vyauzimu ‘kuzakadinya’ mutu wa Dyabulosi. Kweniso wazamovwira kuti ŵanthu wose ŵakugomezgeka ŵazakasange umoyo wamuyirayira nga umo Yehova wakakhumbiranga pakwamba.—Yoh. 3:16.
7. (a) Kasi ntchivichi icho chikuchitikira nthengwa chifukwa cha kugaluka kwa Adamu na Eva? (b) Kasi Baibolo likupeleka ulongozgi wuli ku ŵafumu na ŵawoli?
7 Nthengwa ya Adamu na Eva yikamba kusangana na masuzgo chifukwa chakuti ŵakagaluka. Mazuŵa ghano napo, nthengwa zose zikusangana na masuzgo chifukwa cha uchigaluka uwu. Mwachiyelezgero, Eva pamoza na ŵanakazi ŵanyake wose ŵakeneranga kupulika vyakuŵinya para ŵali na nthumbo kweniso pakubaba. Baibolo likuyowoyaso kuti khumbo la ŵanakazi liŵenge ku ŵafumu ŵawo ndipo ŵanalume ndiwo ŵaŵawusenge. Nakuti mazuŵa ghano ŵafumu ŵanandi ŵakuwusa ŵawoli ŵawo mwankhaza chomene. (Gen. 3:16) Baibolo likuti ŵafumu ŵakwenera kulongora umutu wawo mwachitemwa. Ŵawoli nawo ŵakwenera kuchindika chomene ŵafumu ŵawo. (Efe. 5:33) Ŵafumu na ŵawoli awo ŵakopa Chiuta ŵakuŵa ŵakukolerana, ndipo ŵakusangana na masuzgo ghachoko.
KWAMBA PA ADAMU M’PAKA PA CHIGUMULA
8. Longosorani mdauko wa nthengwa kwambira pa nyengo ya Adamu m’paka pa Chigumula.
8 Pambere Adamu na Eva ŵandafwe, ŵakababa ŵana ŵanalume na ŵanakazi. (Gen. 5:4) Kayini uyo wakaŵa mwana wakwamba wa Adamu, wakatora mudumbu wake. Lameki uyo wakaŵa muzukuru wa Kayini ndiyo wakaŵa wakwamba kutora mitala ndipo wakaŵa na ŵanakazi ŵaŵiri. (Gen. 4:17, 19) Kufuma mu nyengo ya Adamu m’paka pa Chigumula cha Nowa, pakaŵa ŵanthu ŵachoko waka awo Baibolo likuti ŵakasopanga Yehova. Ŵanyake mwa ŵanthu aŵa ŵakaŵa Abelu, Enoki, kweniso Nowa na banja lake. Mu nyengo ya Nowa, “ŵana ŵa Chiuta waunenesko ŵakawona ŵana ŵanakazi ŵa ŵanthu kuti mbakutowa. Ntheura ŵakamba kutora ŵanakazi wose awo iwo ŵakhumba, kuŵa ŵawoli ŵawo.” Ntheura ŵana ŵa Chiuta aŵa panji kuti ŵangelo awo pa nyengo iyi ŵakaŵa na mathupi ghaŵanthu, ŵakababa ŵana ŵankhaza awo vikaŵa vinkhara vyakuchemeka kuti Ŵanefili. Nakuti “uheni wa ŵanthu ukaŵa ukuru chomene pa charu chapasi, kweniso kuti maghanoghano gha mtima wawo ghakaŵa ghaheni pera nyengo zose.”—Gen. 6:1-5.
9. Kasi Yehova wakachita nawo wuli ŵanthu ŵaheni mu nyengo ya Nowa? Kasi ise tikusambirapo vichi?
9 Yehova wakaparanya ŵanthu wose ŵaheni na Chigumula. Mu nyengo ya Nowa, ŵanthu ŵakatangwanikanga chomene na vyakuchitika vya zuŵa na zuŵa nga nkhutora na kutengwa. Ivi vikapangiska kuti ŵasuleko pharanyiko ilo “Nowa, mupharazgi wa urunji” wakaŵachenjezganga. (2 Pet. 2:5) Yesu wakayaniska ivyo vikachitikanga mu nyengo ya Nowa na ivyo vikuchitika mazuŵa ghano. (Ŵazgani Mateyu 24:37-39.) Mazuŵa ghano, ŵanthu ŵanandi ŵakukana makani ghawemi gha Ufumu wa Chiuta agho tikupharazga pa charu chose kuti uŵe ukaboni ku mitundu yose pambere charu chiheni ichi chindaparanyike. Ntheura tileke kuzomerezga kuti vinthu nga kutora na kutengwa kweniso kulera ŵana, vititondeske kumanya kuti zuŵa la Yehova laneng’enera chomene.
KWAMBA PA CHIGUMULA M’PAKA MU NYENGO YA YESU
10. (a) Kasi ŵanthu ŵa mitundu yinyake ŵakachitanga ukazuzi wuli? (b) Kasi Abrahamu na Sara ŵakalongora wuli chiyelezgero chiwemi mu nthengwa yawo?
10 Mu nyengo ya Nowa ŵanthu ŵakatoranga mitala, kweni Nowa na ŵana ŵake ŵanalume ŵatatu ŵakatora mitala yayi. Ŵanthu ŵa mitundu yinyake ŵakatemwanga chomene uzaghali, nakuti nyengo zinyake ŵakachitanga ukazuzi wanthena para ŵakusopa. Abrahamu na muwoli wake Sara ŵakapulikira Chiuta ndipo ŵakasamira ku Kenani. Kweni ŵanthu ŵa ku Kenani ŵakachitanga ukazuzi wakofya uwo ukapangiskanga nthengwa kuwoneka yambura kuzirwa. Ntheura Yehova wakaparanya misumba ya Sodomu na Gomora chifukwa ŵanthu ŵa mu misumba iyi ŵakachitanga uzaghali. Kweni Abrahamu wakalongozganga makora mbumba yake ndipo Sara nayo wakaŵa chiyelezgero chiwemi chomene pa nkhani ya kujilambika kwa mfumu wake. (Ŵazgani 1 Petrosi 3:3-6.) Abrahamu wakawoneseska kuti mwana wake Yisake watore mwanakazi uyo wakasopanga Yehova. Yakhobe, uyo wakaŵa mwana wa Yisake, nayo wakatorana na munthu uyo wakasopanga Yehova ndipo wakababa ŵana 12 awo ŵakapanga mitundu 12 ya Israyeli.
11. Kasi Dango la Mozesi likavikiliranga wuli Ŵaisrayeli?
11 Pamanyuma, Yehova wakachita phangano na ŵana ŵa Yakhobe uyo wakachemekangaso Israyeli. Kufuma waka pa nyengo iyi, ŵanthu ŵakenderanga Dango la Mozesi pa nkhani yakutora na kutengwa. Dango ili likawovwiranga Ŵaisrayeli kuti ŵasopenge Chiuta waunenesko yekha na kuleka kutolerana na ŵanthu awo ŵakasopanga Yehova yayi. (Ŵazgani Dotoronome 7:3, 4.) Para mu mbumba mwawuka masuzgo ghakuru, nga ni kuleka kugomezgeka, sanji, na kukayikirana, ghakeneranga kumazgika na ŵanalume ŵalara munthowa yiwemi. Ŵakutorana ŵakazomerezgekanga kumazga nthengwa yawo, kweni mwakulondezga ivyo Dango la Mozesi likayowoyanga. Mwanalume wakazomerezgekanga kuleka muwoli wake para “wasangamo kaheni mwa iyo.” (Doto. 24:1) Kasi “kaheni” aka kakaŵa kavichi? Baibolo likulongosora yayi. Ndipouli, tikugomezga kuti kaheni ako kakulongosoreka pa vesi ili, kakung’anamura tumaubudi tuchokotuchoko yayi.—Lev. 19:18.
KUCHITIRA UPUSIKIZGI MUNYINU WA MU NTHENGWA YAYI
12, 13. (a) Kasi ŵafumu ŵanyake ŵakachitanga wuli na ŵawoli ŵawo mu nyengo ya Malaki? (b) Kasi vinthu vikuŵa wuli para Mkhristu wakusongana na muwoli panji mfumu wamwene?
12 Mu nyengo ya ntchimi Malaki, Ŵayuda ŵanandi ŵakachitiranga upusikizgi panji kuti ŵakaŵa ŵambura kugomezgeka ku ŵawoli ŵawo. Iwo ŵakamazganga nthengwa kwambura vifukwa vya mu malemba. Ntheura ŵanalume aŵa ŵakalekanga ŵawoli ŵa uwukirano wawo. Nyengo zinyake ŵakachitanga nthena kuti ŵatore ŵanakazi ŵachisungwana panji ŵanakazi awo ŵakasopanga ŵachiuta ŵatesi. Nanga ni apo Yesu wakaŵa pa charu chapasi, Ŵayuda aŵa ŵakalekanga ŵawoli ŵawo pa “chifukwa cha mtundu uliwose.” (Mat. 19:3) Kweni Yehova wakatinkhanga chomene upusikizgi uwu.—Ŵazgani Malaki 2:13-16.
13 Mazuŵa ghano napo, ŵateŵeti ŵa Yehova ŵakuzomerezgeka yayi kuleka ŵawoli ŵawo pa vifukwa vyambura kupulikikwa. Kweni wuli usange Mkhristu wamba kuchita chibwezi na mfumu panji muwoli wamwene ndipo pamanyuma wose ŵaŵiri ŵakumazga nthengwa zawo na kutorana? Apa ndikuti ŵachita upusikizgi ukuru, ntheura usange ŵakulapa yayi zakwananga zawo, ŵakwenera kusezgeka mu mpingo. Kusezga ŵanthu ŵanthena kukovwira kuti mpingo ulutilire kuŵa wakutowa mwauzimu. (1 Kor. 5:11-13) Pambere ŵandawezgekeremo mu mpingo, ŵakwenera kulongora dankha ‘vipambi vyakulongora kuti ŵang’anamuka mtima.’ (Luka 3:8; 2 Kor. 2:5-10) Ni bweka yayi kuti mubali panji mudumbu mu mpingo wachite upusikizgi wanthena uwu. Nangauli Baibolo likuyowoya yayi utali wa nyengo iyo yikwenera kujumphapo kuti wakwananga wawezgekeremo mu mpingo, kweni ŵalara ŵakwenera kuwona mwakupepuka yayi ubudi uwo wakachita. Ntheura pakwenera kujumpha nyengo yitaliko. Pangajumpha chaka chimoza panji vinandiko kuti walongore kuti walapa nadi zakwananga zake. Nangauli wangawezgekeramo mu mpingo, kweni wakwenera kumanya kuti wazamwimilira “panthazi pa chitengo chakweruzgirapo cha Chiuta.”—Rom. 14:10-12. Wonani Gongwe la Mulinda la Chingelezi la Novembala 15, 1979, peji 31-32.
NTHENGWA ZA ŴAKHRISTU
14. Kasi Dango likagwiranga ntchito wuli?
14 Dango la Mozesi likawovwira Ŵaisrayeli kwa vyaka vyakujumpha 1,500. Dango ili likaŵawovwiranga kuti ŵalutilire kulondezga fundo zaurunji za Yehova pakumazga masuzgo gha mu nthengwa na ghanyake. Dango la Mozesi likaŵa mulinda wakulongozgera Ŵaisrayeli kwa Mesiya. (Gal. 3:23, 24) Dango la Mozesi likaleka kugwira ntchito Yesu wakati wafwa, ndipo Chiuta wakachita phangano liphya. (Heb. 8:6) Ntheura fundo zinyake za mu Dango zikaleka kugwira ntchito.
15. (a) Kasi Ŵakhristu ŵakulondezga fundo wuli pa nkhani ya nthengwa? (b) Kasi Mkhristu wangapatana na munyake pa chifukwa wuli?
15 Zuŵa linyake, Ŵafarisi ŵakafumba Yesu chifukwa icho Dango la Mozesi likazomerezgeranga kupatana. Yesu wakaŵazgora kuti: “Ndimo vikaŵira chara pakwamba.” (Mat. 19:6-8) Apa Yesu wakavumbura kuti fundo zakukhwaskana na nthengwa izo Chiuta wakapeleka kwa Adamu na Eva mu Edeni, ndizo zikweneraso kugwira ntchito mu mpingo Wachikhristu mazuŵa ghano. (1 Tim. 3:2, 12) Ŵakutorana ŵakwenera kubatikana pamoza chifukwa mbaŵiriso yayi kweni “thupi limoza.” Para ŵakutemwana kweniso ŵakutemwa Chiuta, nthengwa yawo yikuŵa yakukhora chomene. Usange nthengwa yamara pakulondezga waka malango gha boma kwambura chifukwa cha uzaghali, palije uyo wakuzomerezgeka kutoraso panji kutengwaso. (Mat. 19:9) Usange mfumu panji muwoli wachita uleŵi ndipo walapa na kupempha munyake kuti wamugowokere, uyo wandabude wangasankha kumugowokera panji yayi. Ivi ndivyo wakachita Hoseya. Iyo wakagowokera muwoli wake Gomeri uyo wakachita uleŵi. Nyengo zinyake Ŵaisrayeli nawo ŵakatondekanga kuŵa ŵakugomezgeka kwa Yehova, kweni para ŵapera Yehova wakaŵagowokeranga. (Hos. 3:1-5) Kuluwa yayi kuti para muwoli panji mfumu wachita uleŵi ndipo uyo wandabude wayambiraso kugonana na uyo wabuda, ndikuti wamugowokera. Ntheura Malemba ghakuzomerezga yayi kuti nthengwa iyi yimare.
16. Kasi Yesu wakayowoya vichi pa nkhani yakukhala kwambura kutora panji kutengwa?
16 Pamanyuma pakulongosora kuti nthengwa za Ŵakhristu zingamara pekha usange munyake wachita uleŵi, Yesu wakayowoyaso za “awo ŵali na chawanangwa” chakuti ŵangakhala kwambura kutora panji kutengwa. Iyo wakati: “Uyo wangakwaniska kuchipokelera ichi, wachipokelere.” (Mat. 19:10-12) Ŵakhristu ŵanandi ŵachali ŵandatore panji kutengwa chifukwa ŵakukhumba kuteŵetera Yehova kwambura nthimbanizgo. Ntheura ŵakuwongeka chomene!
17. Kasi ni vichi ivyo vingawovwira Mkhristu kusankha kunjira mu nthengwa panji yayi?
17 Munthu waliyose wali na wanangwa wakusankha kukhala yekha chikuru wakuwona kuti wangakwaniska. Kweniso waliyose wali na wanangwa wakunjira mu nthengwa. Mpositole Paulosi wakalumba chomene kukhala kwambura kutora panji kutengwa. Ndipouli, iyo wakati: “Kweni chifukwa cha kwandana kwa uzaghali, mwanalume waliyose waŵe na muwoli wake na wake ndipo mwanakazi waliyose waŵe na mfumu wake na wake.” Kweniso wakalutilizga kuti: “Usange ŵangajikora yayi, lekani ŵanjire mu nthengwa, chifukwa ntchiwemi kunjira mu nthengwa kuluska kugolera na makhumbiro.” Nyengo zinyake kutora panji kutengwa kungawovwira munthu kuti wagege nkharo ziheni nga kunyenyenkha nkhuli na uzaghali. Kweni pambere munthu wandatore panji kutengwa, wakweneraso kughanaghanira za msinkhu wake. Paulosi wakati: “Kweni usange munyake uyo wandanjire mu nthengwa wakuwona kuti vikumusuzga kukhala yekha, usange wajumpha pa uwukirano, wachite ichi: Mulekani wachite icho wakukhumba, wakwananga yayi. Ŵalekani ŵanjire mu nthengwa.” (1 Kor. 7:2, 9, 36; 1 Tim. 4:1-3) Ndipouli, munthu waleke kuchimbilira kunjira mu nthengwa chifukwa chakuchimbira makhumbiro gha uwukirano. Para wangachimbilira kunjira mu nthengwa uku wandakhwime, vingamusuzga kufiska milimo ya mu mbumba.
18, 19. (a) Kasi mbanjani awo ŵakwenera kutorana? (b) Kasi nkhani yakulondezgapo yikulongosora vichi?
18 Ŵanthu awo ŵakwenera kutorana ni ŵekha awo ŵali kubatizika ndipo ŵakutemwa Yehova na mtima wose. Ŵakweneraso kuŵa ŵanthu awo ŵakutemwana chomene, nakuti ŵakukhumba nadi kuzakasungana mu nthengwa yawo. Usange ŵalondezga ulongozgi wakutora mu “Fumu pera,” Yehova wakuŵatumbika nadi! (1 Kor. 7:39) Ntheura para ŵatorana, ŵakuwona kuti Baibolo ndilo lekha ilo lingawovwira kuti nthengwa yawo yendenge makora.
19 Yehova wali kutipa Baibolo ilo lili na ulongozgi uwemi chomene uwo ungatovwira kuti tiŵe ŵakukondwa mu nthengwa zithu apo tikulutilira kwenda pa nthowa yakuluta ku umoyo wamuyirayira. “Mu mazuŵa ghaumaliro” agha, ŵakutorana ŵanandi ŵali na nkharo ziheni chomene izo zikutimbanizga nthengwa zawo. (2 Tim. 3:1-5) Nkhani yakulondezgapo, yikulongosora fundo za mu Malemba izo zingawovwira Ŵakhristu ŵakutorana kumazga makora masuzgo gha mu mbumba zawo.—Mat. 7:13, 14.


text: Kwa wakulongozga sumu. Masikilu.* Salimo ilo Davide wakimba, Dowegi Muedomu wati waphalira Sauli kuti Davide wakaluta ku nyumba ya Ahimeleki.+52 Chifukwa wuli ukujithumbwa na milimo yako yiheni, iwe wankhongono?+Lusungu* lwa Chiuta lukukhalilira zuŵa lose.+2 Lulimi lwako ndwakuthwa nga ntchakumetera,+Ndipo lukwata vyakupweteka na kuchita uryarya.+3 Ukutemwa uheni kuluska uwemi,Utesi kuluska kuyowoya unenesko. (Selah)4 Ukutemwa mazgu ghose ghakupweteka,Iwe lulimi lwauryarya!5 Lekani Chiuta wakuwiskirenge pasi muyirayira.+Wakukwachapurenge na kukutatura kufuma mu hema lako,+Wakuzgurengemo mu charu cha ŵamoyo.+ (Selah)6 Ŵarunji ŵachiwonenge na kuchita wofi,+Ndipo ŵamusekenge.+7 “Mwamuwona munthu uyo wakaleka kuŵika Chiuta kuŵa chiphokwero chake,+Kweni wakathembanga usambazi wake unandi,+Wakagomezganga* maghanoghano ghake ghaheni.”8 Kweni ine niŵenge nga ni khuni lakuvwinthuka la maolive mu nyumba ya Chiuta.Nkhuthemba lusungu* lwa Chiuta+ muyirayira swii.9 Nimulumbaninge muyirayira, chifukwa mwachitapo kanthu.+Pamaso pa ŵakugomezgeka ŵinu,Nigomezgenge mu zina linu,+ pakuti ndiwemi.


text: 13 Mu chaka cha 18 cha Themba Yerobowamu, Abiya wakaŵa themba la Yuda.+2 Wakawusa vyaka vitatu mu Yerusalemu. Zina la anyina likaŵa Mikaya,+ mwana mwanakazi wa Uriyeli wa ku Gibeya.+ Pakaŵa nkhondo pakati pa Abiya na Yerobowamu.+3 Ntheura Abiya wakaluta ku nkhondo na vinkhara 400,000, ŵanalume ŵakusambizgika* nkhondo.+ Yerobowamu wakandanda kunozgekera nkhondo na ŵanthu 800,000, ŵanalume ŵakusambizgika,* vinkhara.4 Sono Abiya wakimilira pa Phiri la Zemarayimu, ilo lili mu chigaŵa cha mapiri cha Efurayimu, wakati: “Pulikizgani, iwe Yerobowamu na Israyeli yose.5 Kasi mukumanya yayi kuti Yehova Chiuta wa Israyeli wakapeleka ufumu kwa Davide pa Israyeli muyirayira,+ wakapeleka kwa iyo na ku ŵana ŵake,+ na phangano la mchere?*+6 Kweni Yerobowamu+ mwana wa Nebati, muteŵeti wa Solomoni mwana wa Davide, wakawuka na kugalukira fumu yake.+7 Ŵanthu ŵakuyingayinga na ŵawakawaka ŵakawungana kwa iyo. Paumaliro ŵakaŵa ŵankhongono kuluska Rehobowamu mwana wa Solomoni. Rehobowamu wakaŵa muchoko na wawofi, ndipo wakatondeka kwima kwa iwo.8 “Kweni sono mukughanaghana kuti mungimikana na ufumu wa Yehova mu woko la ŵana ŵa Davide, chifukwa chakuti ndimwe mzinda ukuru ndipo muli na matholi ghagolide agho Yerobowamu wali kumupangirani kuŵa ŵachiuta ŵinu.+9 Asi muli kuchimbizga ŵasembe* ŵa Yehova,+ mphapu ya Aroni, na Ŵalevi, ndipo mwimika ŵasembe ŵinu nga mbanthu ŵa vyaru vinyake?+ Yose uyo wiza na* kang’ombe kanalume na mberere zanalume 7 wakuŵa wasembe wa awo mbachiuta chara.10 Kweni ise, Yehova ndiyo Chiuta withu,+ ndipo tindamuside. Ŵasembe ŵithu, ŵa mphapu ya Aroni, ŵakuteŵetera Yehova, ndipo Ŵalevi ŵakovwira pa mulimo wawo.11 Ŵakupeleka sembe zakotcha kwa Yehova mulenji uliwose kweniso mise+ yiliyose pamoza na vyakununkhira.+ Chingwa chakulongora+ chili pa thebulu lagolide liwemi chomene, ndipo mise+ yiliyose ŵakukozga nyali pa chakuŵikapo nyali+ chagolide. Vyose ivi vikuchitika chifukwa chakuti tikufiska mulimo withu kwa Yehova Chiuta withu, apo imwe mwamusida.12 Sono wonani, Chiuta waunenesko wali nase, wakutilongozga, pamoza na ŵasembe ŵake na mbata za chimanyikwiro cha nkhondo kwimikana namwe. Imwe ŵanthu ŵa kwa Israyeli, mungarwanga na Yehova Chiuta wa ŵasekuru ŵinu chara, chifukwa vimwenderaninge yayi.”+13 Kweni Yerobowamu wakatuma ŵanthu kukajoŵelera kumanyuma, mwakuti iwo ŵakaŵa kunthazi kwa Yuda ndipo ŵakujoŵelera ŵara ŵakaŵa kumanyuma kwawo.14 Ŵanthu ŵa kwa Yuda ŵakati ŵang’anamuka, ŵakawona kuti ŵakeneranga kurwa nkhondo kunthazi na kumanyuma. Ntheura ŵakalilira kwa Yehova,+ apo ŵasembe ŵakalizganga mbata mwakukwezga.15 Ŵanthu ŵa kwa Yuda ŵakachemerezga ntchemerezgo ya nkhondo, ndipo ŵanthu ŵa kwa Yuda ŵakati ŵachemerezga, Chiuta waunenesko wakathereska Yerobowamu na Israyeli yose pamaso pa Abiya na Yuda.16 Ŵaisrayeli ŵakachimbira pamaso pa Yuda, ndipo Chiuta wakaŵapeleka mu woko lawo.17 Abiya na ŵanthu ŵake ŵakaŵakoma na kukoma kukuru. Ŵakukomeka ŵa Israyeli ŵakalutilira kuwa, ŵanthu 500,000 ŵakusambizgika* nkhondo.18 Ntheura ndimo ŵanthu ŵa kwa Israyeli ŵakakhizgikira nyengo yira, kweni ŵanthu ŵa kwa Yuda ŵakaluska chifukwa chakuti ŵakathemba* Yehova Chiuta wa ŵasekuru ŵawo.+19 Abiya wakalutilira kuskera Yerobowamu na kupoka misumba yinyake kwa iyo, Beteli+ na mizi yake, Yeshana na mizi yake, kweniso Efurayini+ na mizi yake.20 Yerobowamu wakaŵaso na nkhongono chara mu nyengo ya Abiya. Penepapo Yehova wakamutimba, wakafwa.+21 Kweni Abiya wakakura mu nkhongono. Pamanyuma wakatora ŵanakazi+ 14, ndipo wakababa ŵana ŵanalume 22 kweniso ŵanakazi 16.22 Mdauko unyake wose wa Abiya, milimo yake na mazgu ghake, vili kulembeka mu mabuku gha Ido+ ntchimi.


text:
CHIGAŴA 16
Kwiza kwa Mesiya
Yehova wakuvumbura Yesu wa ku Nazarete kuti ndiyo Mesiya uyo wakalayizgika kale
KASI Yehova wakaŵawovwira ŵanthu kuti ŵamanye Mesiya wakulayizgika? Enya. Wonani ivyo Chiuta wakachita. Pakajumpha vilimika 400 kufuma apo Malemba Ghachihebere ghakamalira kulembeka. Mu msumba wakuchemeka Nazarete, chadera kumpoto kwa Galileya, mwali zina lake Mariya wakapokelera mulendo wakuzizika chomene. Mungelo, zina lake Gabriyeli, wakawoneka kwa Mariya ndipo wakamuphalira kuti waŵenge na nthumbo mwa mzimu utuŵa wa Chiuta, na kubaba mwana msepuka, nangauli wakaŵa mwali. Mwana uyu ndiyo wazamuŵa Themba ilo likalayizgika, mweneuyo wazamuwusa kwamuyirayira! Uyu wazamuŵa mwana wa Chiuta, uyo Chiuta wazamusamuska umoyo wake kufuma kuchanya na kuwuŵika mu nthumbo ya Mariya.
Mwakujiyuyura, Mariya wakazomera mulimo wakuzirwa uwu. Mungelo wa Chiuta wakalongosora icho chikachitika kuti Mariya waŵe na nthumbo, ndipo muŵaji wa mathabwa, zina lake Yosefe, uyo ŵakapangana nthengwa, wakapulikiska na kutora Mariya kuŵa muwoli wake. Wuli pera uchimi uwo ukayowoya kuti Mesiya wazamubabikira ku Betelehemu? (Mika 5:2) Betelehemu yikaŵa tawuni yichoko iyo yikaŵa kutali chomene na Nazarete, pafupifupi makilomita 140.
Muwusi Wachiroma wakalangura kuti pachitike kalembera. Ŵanthu ŵakeneranga kuluta kukalembeska ku malo agho ŵakababikira. Vikuwoneka kuti Yosefe na Mariya kwawo kukaŵa ku Betelehemu, ntheura Yosefe wakaluta nayo muwoli wake, uyo panyengo iyo wakaŵa na nthumbo. (Luka 2:3) Mariya wakababira mu chiŵaya, ndipo wakagoneka bonda mu chakulyeramo viŵeto. Pamasinda, Chiuta wakatuma wumba wa ŵangelo kuti ukaphalire awo ŵakaliskanga viŵeto musi mu lupiri kuti mwana uyo wababika ni Mesiya wakulayizgika, panji Khristu.
Pamanyuma, ŵanji nawo ŵakapeleka ukaboni wakuti Yesu wakaŵa Mesiya wakulayizgika. Ntchimi Yesaya yikayowoyerathu kuti kuzamuŵa munthu uyo wazamunozgera nthowa Mesiya kuti wachite mulimo wakuzirwa. (Yesaya 40:3) Uyo wakajura nthowa wakaŵa Yohane Mbapatizi. Yohane wakati wawona Yesu, wakachemerezga, wakati: ‘Wonani, Mwanamberere wa Chiuta uyo wakuwuskako kwananga kwa charu!’ Mwaluŵiro, ŵasambiri ŵanji ŵa Yohane ŵakalondezga Yesu. Yumoza wa ŵasambiri aŵa wakati: “Tamusanga Mesiya.”—Yohane 1:29, 36, 41.
Pakaŵa maukaboni ghanyakeso. Apo Yesu wakabapatizikanga na Yohane, Yehova wakayowoya kufuma kuchanya. Na mzimu utuŵa, wakimika Yesu kuŵa Mesiya ndipo wakati: “Uyu ni Mwana wane, wakutemweka, mweneuyo nkhukondwa nayo.” (Mateyu 3:16, 17) Mesiya uyo wakalayizgika kale chomene, sono wakafika!
Kasi ichi chikachitika pawuli? Nkhanira ndendende mwakuyana na ivyo Daniyeli wakayowoyerathu, ichi chikachitika mu chilimika cha 29 C.E., apo vilimika 483 vikamaranga. Enya, ichi ntchigaŵa cha ukaboni wambura kususkika wakuti Yesu ni Mesiya, panji Khristu. Kweni kasi ni uthenga wuli uwo wakapharazga apo wakaŵa pa charu chapasi?
—Yafuma pa Mateyu chipaturo 1 mpaka 3; Mariko chipaturo 1; Luka chipaturo 2; Yohane chipaturo 1.
Manyani Vinandi
Kasi Yesu Ni Njani?
Kasi Yesu wakafwirachi? Kasi sembe yakuwombora ni vichi? Kasi Yesu wakuchita vichi sono?
Mariya ‘Wakaghanaghaniranga Ng’anamuro Lake mu Mtima’
Ivyo vikamuchitikira Mariya ku Betelehemu vikakhozga chipulikano chake mu malayizgo gha Yehova.
Yosefe Wakavikilira na Kupwelelera Mbumba Yake Kweniso Wakagongowa Yayi
Kasi Yosefe wakavikilira wuli mbumba yake? Chifukwa wuli wakatora Mariya na Yesu kuluta nawo ku Eguputo?


text: 2 Mazgu gha Yehova ghakiza kwa ine, ghakati:2 “Luta, ukachemerezge mu makutu gha Yerusalemu kuti: ‘Yehova wakuti:“Nkhukumbuka makora kujipeleka* kwa pa uwukirano wako,+Chitemwa icho ukalongora ukati walayizgika nthengwa,+Umo ukanilondezgera mu mapopa,Mu charu chambura kuseŵeka mbuto.+3 Israyeli wakaŵa wakupatulika kwa Yehova,+ vipambi vyakwamba vya vuna yake.”’‘Yose uyo wakamuryanga wakaŵanga na mulandu.Soka likamuwiranga,’ wakuti Yehova.”+4 Pulika mazgu gha Yehova, iwe nyumba ya Yakhobe,Na imwe mose mbumba za nyumba ya Israyeli.5 Yehova wakuti:“Kasi ŵawiskemwe ŵakasangamo ubudi wuli mwa ine,+Kuti ŵapuluke na kuŵa kutali na ine,Kulondezga vikozgo vyawakawaka+ na kuzgoka ŵawakawaka?+6 Ŵakafumbapo chara kuti: ‘Kasi Yehova wali nkhu,Uyo wakatifumiska mu charu cha Eguputo,+Uyo wakatilongozga mu mapopa,+Mu charu cha chipalamba+ na zimbuna,Mu charu chambura maji na cha mfwiri wa bii,Mu charu icho munthu wakwendamo yayi,Nesi kukhalamo ŵanthu?’7 Nkhamutolerani ku charu cha minda ya vipambi,Kuti murye vipambi vyake na vinthu vyake viwemi.+Kweni mukanjira na kufipiska charu chane.Mukazgora chiharo chane kuŵa chinthu chaunyankhasi.+8 Ŵasembe ŵakafumbapo yayi kuti: ‘Kasi Yehova wali nkhu?’+Awo ŵakusambizga Dango ŵakanimanya yayi,Ŵaliska ŵakanigalukira,+Ntchimi zikachima mwa Baala,+Ŵakalondezga awo ŵangaŵawovwira chara.9 ‘Ntheura nisuskanenge namwe nipera,’+ wakuti Yehova,‘Ndipo nisuskanengeso na ŵana ŵa ŵana ŵinu.’10 ‘Kweni yambukirani mumphepete mwa Kitimu,+ mukawone.Enya, tumani uthenga ku Kedara+ na kughanaghanirapo makora.Kawonani usange chinthu chanthena ichi chili kuchitikapo.11 Kasi mtundu unyake uli kusinthiskapo ŵachiuta ŵake na kulondezga awo mbachiuta chara?Kweni ŵanthu ŵane ŵasinthiska uchindami wane na icho ntchambura ntchito.+12 Laŵiskani, muti waka lwaha pa ichi, imwe machanya.Mbwambwanthani chifukwa cha wofi ukuru,’ wakuti Yehova,13 ‘Chifukwa ŵanthu ŵane ŵachita vinthu viŵiri viheni:Ŵanisida ine, chisimi cha maji gha umoyo,+Na kujijimira* visimi,Visimi vyakung’aluka, ivyo vingasunga maji yayi.’14 ‘Kasi Israyeli ni muteŵeti panji muzga wakubabikira mu nyumba?Chifukwa wuli pera wapelekeka kuti ŵanthu ŵamuphange?15 Nkhalamu ziwukirano zikumuwulumira.+Zikubangura,Zazgora charu chake kuŵa chakuchitiska wofi.Misumba yake yawotcheka na moto mwakuti mulije munthu wakukhalamo.16 Ŵanthu ŵa ku Nofu*+ na Tapanesi+ ŵakurya pa luwombo lwa pa mutu wako.17 Asi wajikhizgira wekha vyose iviChifukwa cha kusida Yehova Chiuta wako,+Apo iyo wakakulongozganga mu nthowa?18 Chifukwa wuli sono ukukhumba nthowa yakuyira ku Eguputo+Kuti ukamwe maji gha Shihori?*Ukukhumbirachi nthowa yakuyira ku Asiriya+Kuti ukamwe maji gha Mlonga?*19 Uheni wako ukususke,Uchenyeke na kuleka kugomezgeka kwako.Manya na kupanikizga kuti ntchiheni na chakuŵinya+Kusida Yehova Chiuta wako.Undaniwope ine,’+ yikuti ntheura Fumu Yikuru, Yehova wa mawumba.20 ‘Pakuti kale nkhaphyora goliwoli* lako,+Nkhadumura simbi zako.Kweni iwe ukati: “Niteŵeterenge yayi,”Pakuti pachanya pa kaphiri na musi mwa makuni ghakuvwinthuka+Ukagonanga gayawu, kuchita uhule.+21 Nkhakupanda kuŵa mpheska yiwemi yiswesi,+ mbuto yiwemi chomene,Kasi wazgokerachi mphukira zakunangika za mpheska yachilendo pamaso pane?’+22 ‘Nangauli ukugezera soda na magari,*Uŵenge wakuthimbilira nipera na kwananga kwako pamaso pane,’+ yikuti ntheura Fumu Yikuru, Yehova.23 Ungayowoya wuli kuti: ‘Nindajifipiske.Nalondezgapo Ŵabaala ine’?Wona, nthowa yako mu dambo,Ghanaghanira ivyo wachita.Uli nga ni ngamila yichoko yanakaziIyo yikuchimbira uku na uku mu nthowa zake,24 Nga ni mbunda yamuthengere iyo yazgoŵera mu mapopa,Iyo yikupungizga mu mphepo pakukhumba vyanalume.Ni njani wangayiwezga para yasanyura?*Awo ŵakuyipenja ŵangajivuskanga yayi.Para nyengo* yake yakwana ŵayisangenge.25 Ungazomerezganga chara lundi lako kwenda kwambura skapato,*Chigolomiro chako kuŵa na nyota.Kweni iwe ukati: ‘Chigomezgo kulije+Ine natemwa ŵalendo,*+Ndipo niŵalondezgenge.’+26 Nga umo munkhungu wakuŵira na soni para wakoleka,Ndimo nyumba ya Israyeli yakhozgekera soni,Iwo, mathemba ghawo, na ŵakaronga ŵawo,Ŵasembe ŵawo na ntchimi zawo.+27 Iwo ŵakuti ku khuni: ‘Ndimwe dada,’+Na ku libwe: ‘Ndimwe mukanibaba.’Kweni ine ŵakunilazgira nkhonyoro,* chisko chara.+Ndipo mu nyengo ya soka ŵatenge,‘Wukani, mutiponoske!’+28 Kasi ŵali nkhu ŵachiuta ŵako awo ukajipangira?+Ŵawuke pera, usange ŵangakuponoska mu nyengo yako ya soka,Pakuti ŵachiuta ŵako ŵaŵa ŵanandi nga ni misumba yako, we Yuda.+29 ‘Chifukwa wuli ukulutilira kususkana nane?Chifukwa wuli mose imwe mwanigalukira?’+ wakuti Yehova.30 Natimba ŵana ŵako pawaka.+Ŵakuzomera yayi kulangika.+Lupanga lwinu lwarya ntchimi zinu,+Nga ni nkhalamu yakuparanya.31 We muwiro, ghanaghanira mazgu gha Yehova.Kasi nazgoka nga ni mapopa kwa IsrayeliPanji charu cha mdima wakofya?Kasi ŵanthu ŵane aŵa ŵakuyowoyerachi kuti: ‘Tikwenda umo takhumbira.Tizengeso kwa imwe chara’?+32 Kasi mwali wangaluwa vitoweskero vyake,Panji mwali uyo wakutengwa kuluwa salu zake zakukaka mu mabere?Kweni ŵanthu ŵane ŵaniluwa kwa mazuŵa ghambura kupendeka.+33 Iwe mwanakazi, uli na luso pakupenja chitemwa!Wajisambizga mu nthowa ziheni.+34 Chakuvwara chako nacho chathimbilira na ndopa za ŵanthu ŵakavu ŵambura mulandu,+Nangauli nkhaŵasanga kuti ŵakwiba yayi,Kweni ndopa zawo zili pa vyakuvwara vyako vyose.+35 Kweni iwe ukuti: ‘Nilije mulandu.Ukali wake wafumako kwa ine.’Sono nkhukweruzga,Chifukwa ukuti: ‘Nindanange.’36 Chifukwa wuli ukupepura mendero ghako ghakuzgombazgomba?Ukhozgekengeso soni na Eguputo+Nga umo ukakhozgekera soni na Asiriya.+37 Pa chifukwa ichi nacho, ufumenge mawoko ghali pa mutu,+Pakuti Yehova waŵakana awo iwe ukuŵagomezga.Ŵakovwirenge yayi kuti vinthu vikwendere makora.”


text: Masikilu.* Salimo la Asafu.+74 A Chiuta, kasi mwatitayirachi kwamuyirayira?+Ukali winu wagolelerachi* pa mberere za mu mskambo winu?+2 Kumbukani ŵanthu* awo mukajitolera kale chomene,+Fuko ilo mukaliwombora kuŵa chiharo chinu.+Kumbukani Phiri la Ziyoni, uko mukakhalanga.+3 Malundi ghinu ghalazge ku malo agho ghapasuka.+Mulwani waparanya chilichose mu malo ghakupatulika.+4 Ŵalwani ŵinu ŵabangura mu malo ghinu ghakuwunganamo.+Ŵimika kwenekuko ndembera zawo kuŵa vimanyikwiro.5 Ŵali nga mbanthu awo ŵakuwuska mbavi na kutema makuni mu nkhorongo.6 Ŵakagumura vyakujoba vyake vyose+ na mbavi kweniso visulo.7 Ŵakawotcha malo ghinu ghakupatulika.+Ŵakakazuzga chihema icho chili na zina linu, kuchiwiskira pasi.8 Iwo pamoza na ŵana ŵawo ŵakuti mu mitima yawo:“Malo ghose agho ŵanthu ŵakusoperako Chiuta mu charu ghawotcheke.”9 Kulije vimanyikwiro vyakuti tiwone.Kulijeso ntchimi,Palije yumoza wa ise uyo wakumanya apo vyamumalira.10 A Chiuta, kasi uyo wakupindikana namwe walutilirenge kuchita msinjiro m’paka pawuli?+Kasi mulwani wayuyurenge zina linu muyirayira?+11 Chifukwa wuli mukuwezgako woko linu, woko linu lamalyero?+Lifumiskani mu chifuŵa chinu na kuŵamara.12 Kweni Chiuta ni Themba lane kwamba kale,Uyo wakuchita milimo yakuponoska pa charu chapasi.+13 Mukavundura nyanja na nkhongono zinu.+Mukateketa mitu ya vikoko vya mu nyanja.14 Mukatekenyura mitu ya Leviyatani.*Mukamupeleka kuti waŵe chakurya cha ŵanthu, ku awo ŵakukhala mu vipalamba.15 Mukapongora visimi na tumilonga,+Mukawomizga milonga iyo yikwenda maji nyengo zose.+16 Muhanya ngwinu, usiku nawo ngwinu.Mukapanga ungweru* na dazi.+17 Mukaŵika mphaka za charu chapasi.+Mukapanga chihanya na chifuku.+18 A Yehova, kumbukani msinjiro wa mulwani winu,Umo vindere vikuyuyulira zina linu.+19 Mungapelekanga chara umoyo wa njiŵa yinu ku vikoko vyamuthondo.Mungaluwirangathu chara umoyo wa ŵanthu ŵinu awo ŵakuyuzgika.20 Kumbukani phangano,Pakuti malo gha mdima gha charu chapasi ghazura na ŵanthu ŵankhaza.21 Awo ŵakukandilizgika ŵaleke kuwelera uku ŵakhuŵazgika.+Ŵakuyuyuka na ŵakavu ŵalumbe zina linu.+22 Wukani, A Chiuta, jivikilirani mwaŵene.Kumbukani msinjiro uwo vindere vikumuchitirani zuŵa lose.+23 Mungaluwanga chara ivyo ŵalwani ŵinu ŵakuyowoya.Kubangura kwa awo ŵakumupepurani kukukwera nyengo zose.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Yohane Mubatizi wakulumbika (1-15)
-
Kususka muwiro unonono (16-24)
-
Yesu wakulumba Awiske chifukwa cha kutemwa ŵakujiyuyura (25-27)
-
Joko la Yesu ndipusu (28-30)
11 Yesu wakati wamara kuŵapa ulongozgi ŵasambiri ŵake 12, wakawuka kufuma kura kuti wakasambizge na kupharazga mu misumba yawo.+
2 Yohane wakaŵa mu jele, ndipo wakati wapulika vya milimo ya Khristu,+ wakatuma ŵasambiri ŵake+
3 kuti ŵakamufumbe, kuti: “Kasi Uyo Wakwiza ndimwe, panji tilindilire munyake?”+
4 Yesu wakaŵazgora kuti: “Lutani, mukamuphalire Yohane ivyo mukupulika na kuwona:+
5 Ŵachibulumutira ŵakuwona,+ ŵakupendera ŵakwenda, ŵavyoni+ ŵakutozgeka, ŵakumangwa makutu ŵakupulika, ŵakufwa ŵakuwuskika, ndipo makani ghawemi ghakupharazgika ku ŵakavu.+
6 Wakukondwa ni uyo wandakhuŵare nane.”+
7 Apo aŵa ŵakalutanga, Yesu wakamba kuyowoya na mizinda vya Yohane, wakati: “Kasi mukaluta ku mapopa kukawona vichi?+ Kasi mukawona thete lakusunkhunyika na mphepo?+
8 Mukaluta kukawona vichi pera? Munthu wakuvwara vyakuvwara vyakulipwitika? Awo ŵakuvwara vyakuvwara vyakulipwitika ŵali mu nyumba za mathemba.
9 Ipo chifukwa wuli pera mukaluta? Kukawona ntchimi? Enya, nkhumuphalirani, wakuluska ntchimi.+
10 Uyu ndiyo kuli kulembeka vya iyo kuti, ‘Wona! Ine nkhutuma thenga lane panthazi pako, ilo lizamunozga nthowa yako panthazi pako!’+
11 Nadi, nkhumuphalirani, pakati pa awo ŵali kubabika na ŵanakazi, wandawukepo munthu mukuru kuluska Yohane Mubatizi, kweni munthu uyo ni muchoko mu Ufumu wakuchanya ni mukuru kuluska iyo.+
12 Kufuma mu mazuŵa gha Yohane Mubatizi m’paka sono, ŵanthu ŵakulimbikira kuti ŵasange Ufumu wakuchanya, ndipo awo ŵakulimbikira chomene ŵakuwusanga.+
13 Pakuti vyose, ivyo Ntchimi zikalemba na Dango, vikayowoyanga vinthu vyamunthazi m’paka mu nyengo ya Yohane,+
14 ndipo usange mukukhumba kuzomera ichi, Iyo ni ‘Eliya uyo wakwiza.’+
15 Uyo wali na makutu wapulike.
16 “Kasi muwiro uwu ningawuyaniska na njani?+ Uli nga mbana ŵachoko awo ŵakukhala mu misika, awo ŵakuchemerezga ku ŵanyawo
17 kuti: ‘Tikamulizgirani fyoliro, kweni mukavina chara, tikatengera, kweni mukajitimba chara chifukwa cha chitima.’
18 Mwakuyana waka, Yohane wakiza ndipo wakaryanga chara nesi kumwa, kweni ŵanthu ŵakuti: ‘Wali na chiŵanda.’
19 Mwana wa munthu wakiza ndipo wakurya na kumwa,+ kweni ŵanthu ŵakuti: ‘Wonani! Munthu wakutemwa kurya na kumwa vinyo, mubwezi wa ŵakusonkheska msonkho na ŵakwananga.’+ Vilije kanthu, vinjeru vikuwoneka vyaurunji na milimo yake.”+
20 Ndipo wakamba kuchenya misumba iyo mukachitika milimo yake yinandi yankhongono, chifukwa ŵakang’anamuka mtima chara. Wakati:
21 “Soka kwa iwe, Korazini! Soka kwa iwe, Betesayida! chifukwa milimo yankhongono iyo yikachitika mwa imwe, yichitikenge mu Ture na Sidoni, mphanyi ŵali kung’anamuka kale mtima na kuvwara chigudulu na kukhala mu vyoto.+
22 Kweni nkhumuphalirani kuti, pa Zuŵa la Cheruzgo, vinthu vizamuŵako makora kwa Ture na Sidoni kuluska kwa imwe.+
23 Ndipo iwe Kaperenaumu,+ kasi ukwezgekenge kuchanya? Ukhilirenge ku Dindi,+ chifukwa milimo yankhongono iyo yikachitika mwa iwe, yichitikenge mu Sodomu, mphanyi wakakhalilira m’paka zuŵa ili.
24 Kweni nkhumuphalira kuti, pa Zuŵa la Cheruzgo, vinthu vizamuŵako makora ku charu cha Sodomu, kuluska kwa iwe.”+
25 Pa nyengo yira, Yesu wakati: “Nkhumulumbani pakweru Adada, Fumu yakuchanya na charu chapasi, chifukwa mwabisa vinthu ivi ku ŵavinjeru na ŵamahara ndipo mwavivumbura ku ŵana ŵachoko.+
26 Enya Adada, chifukwa ili ndilo likaŵa khumbo linu.
27 Adada ŵanipa vinthu vyose,+ ndipo palije uyo wakumumanya makora Mwana, kweni Adada.+ Palije uyo wakuŵamanya makora Adada, kweni Mwana na waliyose uyo Mwana wakukhumba kumuvumbulira za iwo.+
28 Zani kwa ine, imwe mose mukuphyoka na kunyekezgeka, ndipo nimupumuzganinge.
29 Yeghani joko lane ndipo sambirani kwa ine, pakuti nili wakuzika na wakujiyuyura mu mtima,+ ndipo muzamupumuzgika.
30 Chifukwa joko lane ndipusu na katundu wane ngwakupepuka.”
Tumizgani
Tumizgani
Mateyu 11
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=40&Chapter=11&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D40%26Chapter%3D11%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 31 Ŵakati ŵamara waka vyose ivi, Ŵaisrayeli wose awo ŵakaŵapo ŵakaluta ku misumba ya Yuda, ndipo ŵakaswa vipilara vyakupatulika,+ ŵakadumulira pasi vikhuni vyakupatulika,*+ na kubwangandura malo ghapachanya+ na majotchero+ mu Yuda mose na Benjamini, kweniso mu Efurayimu na Manase+ m’paka ŵakaviparanyirathu. Kufuma apo, Ŵaisrayeli wose ŵakawelera ku misumba yawo, waliyose ku malo ghake.2 Penepapo Hezekiya wakimika ŵasembe* mu magulu ghawo+ na Ŵalevi mu magulu ghawo,+ wasembe waliyose na Mulevi waliyose pa uteŵeti wake,+ kuti ŵapelekenge sembe zakotcha, sembe zawenenawene, na kupeleka viwongo na malumbo mu vipata vya maluŵaza* gha Yehova.+3 Chigaŵa chakufuma pa katundu wa themba chikapelekeka kuŵa sembe zakotcha,+ na sembe za mulenji na za mise,+ kweniso sembe zakotcha za Masabata,+ myezi yiphya,+ na viphikiro,+ kuyana na ivyo vili kulembeka mu Dango la Yehova.4 Wakalanguraso ŵanthu ŵakukhala mu Yerusalemu kuti ŵapeleke chigaŵa chakwenelera ŵasembe na Ŵalevi,+ mwakuti ŵademelere* ku dango la Yehova.5 Dango likati lapelekeka, Ŵaisrayeli ŵakapeleka vinthu vinandi chomene kufuma pa vipambi vyakwamba kucha, vinyo liphya, mafuta,+ uchi, na vipasi vyose vya mu munda.+ Ŵakiza na chakhumi chinandi cha vinthu vyose.+6 Ŵanthu ŵa ku Israyeli na ku Yuda awo ŵakakhalanga mu misumba ya Yuda nawo ŵakiza na chakhumi cha ng’ombe na mberere kweniso chakhumi cha vinthu vyakupatulika+ ivyo vikatuŵiskikira Yehova Chiuta wawo. Ŵakiza navyo na kuviwunjika viwunjiko vinandi.7 Mu mwezi wachitatu+ ŵakamba kuwunjika vyakupeleka vyawo mu viwunjiko, ndipo mu mwezi wa 7+ ŵakamalizga.8 Hezekiya na ŵakaronga ŵakati ŵiza na kuwona viwunjiko, ŵakalumba Yehova na kutumbika ŵanthu ŵake Israyeli.9 Hezekiya wakafumba ŵasembe na Ŵalevi za viwunjiko,10 ndipo Azariya mulara wa ŵasembe wa nyumba ya Zadoki wakati: “Kufuma pa nyengo iyo ŵakambira kwiza na vyakupeleka ku nyumba ya Yehova,+ ŵanthu ŵakurya na kukhuta, pachali vinyake vinandi ivyo vyakhalapo. Yehova watumbika ŵanthu ŵake, ntheura vinthu vinandi ivi ndivyo vyakhalapo.”+11 Penepapo Hezekiya wakaŵaphalira kuti ŵanozge vipinda vyakusungamo vinthu*+ mu nyumba ya Yehova, ndipo ŵakavinozga.12 Ŵakachita mwakugomezgeka, ŵakanjizga vyakupeleka, vyakhumi,+ na vinthu vyakupatulika. Konaniya Mulevi ndiyo wakapika mazaza pa vyose ivi kuti walaŵilirenge, ndipo wachiŵiri wake wakaŵa Shimeyi mubali wake.13 Yehiyeli, Azaziya, Nahati, Asaheli, Yerimoti, Yozabadi, Eliyeli, Isimakiya, Mahati, na Benaya ŵakaŵa ŵimiliri, kovwira Konaniya na Shimeyi mubali wake, kuyana na languro la Themba Hezekiya. Azariya wakalaŵiliranga vya mu nyumba ya Chiuta waunenesko.14 Kore mwana wa Imuna, Mulevi uyo wakaŵa mulinda pa chipata cha kumafumiro gha dazi,+ wakalaŵiliranga sembe zawanangwa+ za Chiuta waunenesko, ndipo wakagaŵanga vyakupeleka ivyo vikapelekeka kwa Yehova+ na vinthu vyakupatulika chomene.+15 Awo ŵakaŵa pasi pake ŵakaŵa Edeni, Miniyamini, Yeshuwa, Shemaya, Amariya, na Shekaniya, mu misumba ya ŵasembe,+ pa mulimo wawo wa ŵanthu ŵakugomezgeka. Ntchito yawo yikaŵa ya kugaŵa vinthu mwakuyana ku ŵabali ŵawo mu magulu ghawo,+ mukuru kuyana waka na muchoko.16 Ivi vikagaŵikanga kusazgirapo pa ivyo ŵanalume ŵakagaŵirikanga, kwambira ŵa vyaka vitatu kuya munthazi awo ŵakalembeka kuyana na ndondomeko ya muwiro, awo zuŵa lililose ŵakizanga kuzakateŵetera mu nyumba ya Yehova na kufiska milimo ya magulu ghawo.17 Ndondomeko ya muwiro ya ŵasembe yikalembeka kuyana na nyumba za ŵawiskewo,+ nga umo vikaŵiraso na Ŵalevi ŵa vyaka 20 kuya munthazi,+ kuyana na milimo ya magulu ghawo.+18 Pa ndondomeko ya muwiro pakalembekaso ŵana ŵawo, ŵawoli ŵawo, ŵana ŵawo ŵanalume na ŵanakazi, mpingo wose—pakuti ŵakajituŵiska pa vinthu vituŵa chifukwa cha mulimo wawo wa ŵanthu ŵakugomezgeka—19 kweniso mphapu ya Aroni, ŵasembe awo ŵakakhalanga mu minda ya ku malo ghakuliskako viŵeto yakuzingilizga mizi yawo.+ Mu misumba yose, ŵanalume ŵakazunulika mazina kuti ŵapeleke kanthu kwa mwanalume waliyose pakati pa ŵasembe na kwa waliyose uyo wakalembeka pa ndondomeko ya muwiro wa Ŵalevi.20 Hezekiya wakachita ivi mu Yuda mose, ndipo wakalutilira kuchita icho ntchiwemi, chakwenelera na chakunyoloka pamaso pa Yehova Chiuta wake.21 Mulimo wose uwo wakachita kupenja Chiuta wake, kwali ukaŵa wa uteŵeti wa nyumba ya Chiuta waunenesko+ panji wakukhwaskana na Dango na malango, wakachita na mtima wose, ndipo vinthu vikamwendera makora chomene.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Solomoni watora mwana mwanakazi wa Farawo kuŵa muwoli wake (1-3)
-
Yehova wawonekera kwa Solomoni mu maloto (4-15)
-
Solomoni wakweruzga pakati pa ŵanakazi ŵaŵiri (16-28)
3 Solomoni wakapanga ubali wa nthengwa na Farawo, themba la Eguputo. Wakatora mwana wa Farawo+ na kwiza nayo mu Msumba wa Davide+ m’paka wakamalizga kuzenga nyumba yake,+ nyumba ya Yehova,+ na linga kuzingilizga Yerusalemu.+
2 Ŵanthu ŵakaŵa ŵachali kupeleka sembe mu malo ghapachanya,+ chifukwa kuzakafika nyengo yira, nyumba ya zina la Yehova yikaŵa kuti yindazengeke.+
3 Solomoni wakalutilira kutemwa Yehova, wakendanga mu ulongozgi wa Davide awiske, kuti waka nyengo zose wakapelekanga sembe na kuwotcha vyakununkhira mu malo ghapachanya.+
4 Themba likaluta ku Gibiyoni kukapeleka sembe, pakuti ndigho ghakaŵa malo ghakuru ghapachanya.+ Solomoni wakapeleka sembe zakotcha 1,000 pa jotchero lira.+
5 Ku Gibiyoni kwenekura, Yehova wakawoneka kwa Solomoni mu maloto usiku. Chiuta wakati: “Pempha icho ukukhumba kuti nikupe.”+
6 Solomoni wakati: “Mwalongora lusungu lukuru kwa muteŵeti winu Davide adada, pakuti wakendanga pamaso pinu mwakugomezgeka, mwaurunji, na mtima wakunyoloka. Mwalutilira kumulongora lusungu lukuru ulu m’paka muhanya uno chifukwa mwamupa mwana kuti wakhale pa chitengo chake.+
7 Sono, Yehova Chiuta wane, mwimika muteŵeti winu kuŵa themba mu malo gha Davide adada, nangauli nili mwana muchoko, ndipo nkhumanya vinandi yayi.+
8 Muteŵeti winu wali pakati pa ŵanthu awo muli kusora, ŵanthu ŵanandi chomene,+ ŵakuti ŵangaŵazgika panji kupendeka yayi.
9 Ntheura mupani muteŵeti winu mtima wakupulikira kuti weruzgenge ŵanthu ŵinu,+ kumanya pakati pa chiwemi na chiheni.+ Pakuti ni njani wangafiska kweruzga ŵanthu ŵinu ŵanandinandi aŵa?”
10 Yehova wakakondwa kuwona kuti Solomoni wakalomba ichi.+
11 Penepapo Chiuta wakati: “Pakuti walomba ichi, undajilombere umoyo utali panji usambazi, nesi nyifwa ya ŵalwani ŵako, kweni walomba kuti uŵe na mtima wakupulikiska pakupulikizga milandu,+
12 nichitenge ivyo wapempha.+ Nikupenge mtima wavinjeru na wakupulikiska,+ mwakuti wandaŵeko munthu munyake kumanyuma kose uku wakuŵa nga ndiwe, ndipo waŵengekoso chara munthu munyake nga ndiwe.+
13 Kweniso nikupenge ivyo undalombe,+ usambazi na uchindami wuwo,+ mwakuti liŵengeko yayi themba linyake nga ndiwe, mu umoyo wako wose. +
14 Kweni para wendenge mu nthowa zane, kusunga ulongozgi na malango ghane, nga umo Davide awuso wakenderanga,+ nikupengeso umoyo utali.”+
15 Solomoni wakati wawuka, wakamanya kuti wakalotanga. Penepapo wakaluta ku Yerusalemu, wakimilira panthazi pa likasa la phangano la Yehova, wakapeleka sembe zakotcha na sembe zawenenawene,+ ndipo wakanozgera ŵateŵeti ŵake wose chiphikiro.
16 Pa nyengo yira, kwa themba kukiza mahule ghaŵiri, ghakimilira panthazi pake.
17 Mwanakazi wakwamba wakati: “Naŵeya fumu yane, mwanakazi uyu na ine tikukhala mu nyumba yimoza, ndipo nkhababa mwana apo iyo nayo wakaŵa mu nyumba.
18 Zuŵa lachitatu nati nababa, mwanakazi uyu nayo wakababa mwana wake. Tikaŵa pamoza. Mukaŵavya munthu munyake mu nyumba padera pa ise, tekha taŵaŵiri.
19 Usiku unyake, mwana wa mwanakazi uyu wakafwa chifukwa wakamugonera.
20 Ntheura wakawuka usiku pakati na kutora mwana wane apo ine namuzgakazi winu nkhaŵa mu tulo, wakamugoneka mu mawoko ghake. Wakagoneka mwana wake wakufwa mu mawoko ghane.
21 Nkhati nawuka mulenji kuti niwonkheske mwana wane, nkhasanga kuti wafwa. Ntheura nkhamuwoneseska, ndipo nkhasanga kuti ni mwana wane yayi.”
22 Mwanakazi munyake wakati: “Yayi, wamoyo ndiyo ni mwana wane, mwana wako ngwakufwa.” Kweni mwanakazi wakwamba wakatenge: “Yayi, mwana wako ngwakufwa, ndipo mwana wane ngwamoyo.” Ndimo ŵakagazgirananga pamaso pa themba.
23 Penepapo themba likati: “Uyu wakuti, ‘Wamoyo ndiyo ni mwana wane, wakufwa ndiyo ni mwana wako!’ ndipo munyake wakuti, ‘Yayi, mwana wako ngwakufwa, ndipo mwana wane ndiyo ngwamoyo.’”
24 Themba likati: “Nipani lupanga.” Ntheura ŵakiza na lupanga kwa themba.
25 Themba likati: “Dumurani pakati mwana wamoyo, mwanakazi yumoza mumupe hafu ndipo hafu yinyake mupeleke kwa munyake.”
26 Penepapo mwanakazi uyo mwana wamoyo wakaŵa wake wakaŵeyelera themba, pakuti wakachita chiwuravi na mwana wake. Wakati: “Naŵeya, fumu yane. Mupani waka mwanakazi uyu mwana wamoyo. Mungamukomanga chara.” Kweni mwanakazi munyake yura wakati: “Tose tinyare, waŵenge wako yayi nesi wane. Lekani ŵamudumure pakati.”
27 Penepapo themba likati: “Pelekani mwana wamoyo kwa mwanakazi wakwamba pakuti ndiyo ni nyina wa mwana. Mungamukomanga chara mwana.”
28 Ntheura Israyeli yose wakapulika umo themba likadumulira nkhani yira. Ŵakaliwopa themba,+ pakuti ŵakawona kuti likaŵa na vinjeru vya Chiuta pakweruzga.+
Tumizgani
Tumizgani
1 Mathemba 3
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=11&Chapter=3&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D11%26Chapter%3D3%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
MAZGU GHA CHIUTA MBUSAMBAZI | YESAYA 6-10
Mesiya Wakafiska Uchimi
Vyaka vinandi pambere Yesu wandababike, Yesaya wakayowoyerathu kuti Mesiya wazamupharazga “mu chigaŵa cha Yorodani, Galileya wa ŵamitundu.” Yesu wakafiska uchimi uwu apo wakapharazganga na kusambizga ŵanthu makani ghawemi mu Galileya.—Yes 9:1, 2.
Wakachita munthondwe wakwamba ku Kana—Yoh 2:1-11
Wakasankha ŵapositole ŵake kufupi na Kaperenaumu—Mrk 3:13, 14
Upharazgi wa pa Phiri kufupi na Kaperenaumu—Mt 5:1–7:2
Wakawuska mwana msepuka wa chokoro ku Nayini—Lu 7:11-17
Wati wawuka wakawonekera ku ŵasambiri 500 ku Galileya—1Ko 15:6